**ЛАТЫН ӘЛІПБИІНЕ КӨШУ КЕЗЕҢІНДЕГІ ҚАЗАҚСТАННЫҢ ТІЛДІК ЖАҒДАЯТЫ: ӘЛЕУМЕТТІКЛИНГВИСТИКАЛЫҚ ТАЛДАУ**

*Тілдік орта.* Тіл – адамзат қоғамында өмір сүретін әлеуметтік құбылыс. Кез келген тіл қоғамда коммуникативтік (қарым-қатынас құралы), экспресивтік (ойды жарыққа шығару құралы), конструктивтік (ойлау құралы), аккумулятивтік (тәжірибе мен білімнен жиналған дағды), куммулятивтік (жинақтау), трансформациялық (тасымалдау) т.б. қызметтер атқарады. Бұлар тілдің түрлі кезеңдеріндегі даму деңгейлеріне тән және өзіндік жүйесінде өзгермейтін туа бітті компоненттері болып табылатын негізгі қызметтері деп аталады. Ал тілдің қоғамдық қызметтері бұл – тілдің сол негізгі қызметтерінің әртүрлі әлеуметтік орталарда, қоғамдық өмір салаларында және әртүрлі мақсаттар мен жағдаяттарда пайдаланылуы мен қолданылуының көрінісі. Қазақ тіліндегі қоғамдық ортаны қалыптастыруға ықпал жасайтын факторлар – білім беру, мәдениет БАҚ жүйесі мен мемлекеттік тілде ісқағаздарының жүргізілуін қадағалайтын әрбір мекемедегі тіл дамыту бөлімдері мен департаменттері, т.б. институттар мен қоғамдық ұйымдар, сондай-ақ мемлекеттік биліктің тікелей өзі болып табылады. Мерзімді және электронды БАҚ жүйесіндегі мемлекеттік тілді дамыту іс-шараларының нәтижесі бойынша қазақтілді ортаның өсу динамикасы жылдан жылға артып келеді, бірақ ісқағаздары мен мемлекеттік қызметтегі, жеке кәсіпкерліктегі, жеке ұйымдардағы тілдік орта түбегейлі қазақ тіліне ауысты деуге болмайды.

Қазіргі Қазақстандағы қоғамдық деңгейдегі қазақ тілінің моделі:

1. **мемлекетқұрушы ұлттың басым бөлігі (қазақтілділер) үшін** қазақ тілі – ана тілі, мемлекеттік тіл, ел аумағындағы басқа ұлт өкілдерімен қарым-қатынас тілі, БАҚ арқылы ақпарат алу тілі, орыс және ағылшын тілдерін үйрену үшін базалық тіл;
2. **мемлекетқұрушы ұлттың шағын бөлігі (орыстілділер) үшін**қазақ тілі – генетикалық жағынан өз ұлтының тілі, мемлекеттік тіл;
3. **Қазақстандағы ірі диаспора (орыс этносы) өкілдері үшін**қазақ тілі – мемлекетқұрушы ұлт тілі, мемлекеттік тіл, ішінара өзге ұлт өкілдерімен қарым-қатынас және БАҚ арқылы ақпарат алу тілі;
4. **Қазақстандағы басқа ұлт өкілдері үшін** қазақ тілі – мемлекетқұрушы ұлт тілі, мемлекеттік тіл, ішінара басқа ұлт өкілдерімен және өзара қарым-қатынас тілі, БАҚ арқылы ақпарат алу тілі, ішінара басқа тілдерді үйрену үшін базалық тіл [5].

Мемлекеттік тілді пайдаланатын, қолданып жүрген тілдік кеңістік Қазақстандағы осындай әртүрлі тілдік қауымдастық негізінде анықталады. Тілдік кеңістік азаматтардың қай тілде қарым-қатынас жасап өмір сүретініне байланысты қалыптасады. Осы тұрғыдан келгенде Қазақстанның тілдік кеңістігінде бірнеше тілдік орта бар. Олар – қазақтілді кеңістік, қазақ-орыстілді кеңістік, орыстілді кеңістік және аз да болса орыс-ағылшынтілді кеңістік. Бұларға қоса, еліміздегі саны жағынан аз диаспоралардың тілдік кеңістіктері тағы бар. Дегенмен қазіргі тіл кеңістігі қазақ, орыс және ағылшын тілдерінің белсенділігімен ерекшеленеді. Қазақ тілінің кеңінен қолданылатын ортасының әлеуметтік мәртебесі орташа, яғни әлеуметтік иерархия бойынша қоғамның аз қорғалған, орташа табысты азаматтар арасында кең қолданыстағы тіл болып табылады. Бұл топқа қоғамның экономикалық және қаржы дегдарларынан, саяси ықпалды топтарынан алыс жатқан тұрғындар: мұғалімдер, әртүрлі кеңселерде жұмыс істейтін орта және төменгі буын қызметкерлері, ұсақ сауда өкілдері, құрылысшылар, жалдамалы еңбектегілер, зейнеткерлер, көлік жүргізушілері т.б. кіреді. Әрине, қазақтілді азаматтар билік басында, ұлттық компанияларда, ең тәуір жұмыстарда аз емес. Дегенмен олардың басым көпшілігінің жұмыс тілі, ортасының тілі – орыс тілі болып отыр. Яғни, қоғамда қазақ тілінің кеңістігі аса өтімді, беделді, белсенді емес. Сондықтан да, таза қазақтілділер өздерінің ана тілінде қоғамдық жаңаруларға, әлеуметтік өзгерістерге ықпал ете алмай қалатын жайттар жиі кездеседі.

*Қазіргі тілдік жағдаят және қазақ тілінің ахуалы.* Қазақстандағы тілдік жағдаят мынадай әлеуметтік лингвистикалық параметрлер негізінде анықталады:

* біріншіден, тілдік жағдаят*экзоглосстық сипат алып отыр*, өйткені қызметтері әртүрлі қоғамдық салада бірдей көріне бермейтін бірнеше тілдің жиынтығынан құралған;
* екіншіден, таралу және функционалдылық тұрғысынан қостілділік сипат алып отыр: заң тұрғысынан қазақ тілі мемлекеттік тіл болып табылады, алайда халықаралық коммуникация мен ресми салада қазақ тілінің рөлін нығайту үрдістеріне қарамастан, кейбір функционалдық салалар бойынша кеңестік кезеңнің саясаты күшінің инерциясымен орыс тілінің рөлі біршама басымдық танытып тұр;
* үшіншіден, теңсіздік сипаттағы көптілділік таралып отыр, себебі кейбір қарым-қатынас салаларында орыс тілінің қолданыс аясы қазақ тіліне қарағанда әлі де ауқымды, кең;
* төртіншіден, тілге әсер ететін экстралингвистикалық түрткіжайттар өзгеріске ұшырауын тоқтатқан жоқ [6].

Дегенмен де қазіргі кезде *қазақ тілінің әлеуметтік мәртебесінің* күшеюін көрсететін оң үрдістерді *статистикалық мәліметтер* де дәйектеп отыр.

Бүгінгі Тəуелсіз Қазақстанда оңтайлы əлеуметтік-лингвистикалық кеңістік құру тіл саясатын кезең-кезеңмен іске асыру арқылы жолға қойылып отыр. Мемлекеттік тілді оқытудың инфрақұрылымы елеулі түрде кеңейді:

- қазақ тілінде оқытатын балабақшалар - ***5962***(2001 жылмен салыстырғанда 34%-ға өскен), мектептер - ***5362*** (2001 жылмен салыстырғанда 53%-ға артты), ***101*** мемлекеттік тілді оқыту орталығы құрылды. Ауылдық мектептер желісі басым (76,3%). Бұл ретте қалалық және ауылдық мектептердің контингенті іс жүзінде тең (ауыл-47,5%, қала-52,5%). 2017 оқу жылының қорытындысы бойынша қазақ мектептері мен аралас мектептерді қоса алғанда, қазақ тілінде оқыған түлектердің саны ***60128****-*ге артқан. Бұл барлық мектеп бітірушілердің жалпы санының ***72,2 %-***ын құрайды. Орысша оқығандардың саны – 23134, яғни ***27,8%.*** Ал ҰБТ-дан 101-ден 125-ке дейін ұпай алған қазақтілді түлектер саны – ***10491***. Осындай жоғарғы нәтижеге жеткен орыстілді түлектердің саны – ***3976*** [7];

*Іс қағаздарын жүргізуді мемлекеттік тілге көшіру* үдерісі де белсенді түрде іске асырылып келеді (мемлекеттік органдардағы қазақ тіліндегі құжаттардың үлес салмағы шамамен 67 %-ды құрайды) [7].

*Ересек азаматтардың мемлекеттік тілді меңгеру деңгейі.*QAZTEST қазақ тілін меңгеру деңгейін бағалау жүйесінің ақпараты бойынша 2017 жылы ҚАЗТЕСТ жүйесі бойынша тестілеуден 94 578 адам өткен. Тестіленушілер арасында қағаз форматтағы (компьютерлік тестілеу – 19 296 адам) қатысушылардың негізгі бөлігін 29 458 (39,1%) – бюджеттік сала қызметкерлері, 22 837 (30,4%) – мемлекеттік қызметшілер, 12 484 (16,6%) –  әскери сала қызметкерлері, 9 438 (12,5%) – мемлекеттік емес мекеме қызметкерлері, 515 (0,7%) – «Болашақ» стипендиясына үміткерлер және 550 (0,7%) басқа саланың қызметшілері құрады.2017 жылдың 2 қаңтарынан 28 желтоқсанына дейін қазақ тілін меңгеру деңгейін анықтау және бағалау ҚАЗТЕСТ жүйесі бойынша қатысқан мемлекеттік қызметшілер саны 29 458 адамды құрады. Тестілеу қорытындысы бойынша В1 деңгейінде меңгерген мемлекеттік қызмет көрсететін мекеме қызметкерлері үлесі – ***48%****;* С1 деңгейінде меңгерген мемлекеттік қызмет көрсететін мекеме қызметкерлерінің үлесі – ***1,03%.*** 2017 жылғы тестілеуден Қазақстан Республикасының Мәдениет және спорт министрлігін, Дін істері және азаматтық қоғам министрлігін қоспағанда, орталық атқарушы органдардың барлығы өтті. ҚАЗТЕСТ жүйесі бойынша мемлекеттік тілді меңгеру деңгейін бағалау тестілеуіне қатысушылардың саны 2016 жылмен салыстырғанда **20 846** адамға артты. Ағымдағы жылы әлеуметтік топтар арасында қатысушылардың контингенті кеңейе түсті.

«Сорос – Қазақстан» қорының қаржылық/сараптамалық қолдауымен жүргізілген «Тұрмысың қалай, жастар?» - атты Қазақстанның әлеуметтанушылар мен саясаттанушылар қауымдастығының (ҚӘСҚ) зерттеу жобасы аясында 2016 жылғы 23 сәуір-6 мамыр аралығында жастар арасында «Аймақтық жастардың этностық-діни бірегейленуі» атты сауалнаманың нәтижелері бойынша дайындалған есептің деректеріне сүйенетін болсақ, еліміздегі ***жастар арасында******мемлекеттік тілді білу*** деңгейі мынадай: қазақтар арасында қазақ тілінде сөйлейтіндер ***100%****,* басқа этностық топтарда ***33,7%,*** және орыстар арасында ***5%****.* Алайда орыстілді қазақтар арасында қазақ тілінде еркін сөйлейтін бірде бір адам табылмады. Негізінен республиканың батысы (85,8%), оңтүстігі (74,7%), және шығысы (57,8%) қазақ этнолингвистикалық аймақтары болып табылады. Қазақ тілінде түсіндіре алатындар мен жеке сөз орамдарын түсінетіндердің көпшілігі орыстілді қазақтар 70,2%, орыстар 53,8%, және басқа ұлт өкілдері 41% болып табылады. Аймақтар кесіндісінде мемлекеттік тілді нашар білетіндер көрсеткіші елдің батысында 8,2% және орталығында 36,9% басым. Мемлекеттік тілді мүлдем білмейтіндердің басым көпшілігі орыстар (38,8%), аз мөлшерде басқа этностық топ өкілдері (22,3%) және орыстілді қазақтар (14,5%) болып табылады. Мемлекеттік тілді білмейтіндер шоғырланған аймақтар – елдің солтүстігі (27,3%) мен шығысы (21,9%) болып табылады.

*Мемлекеттік тілге қатысты қайшылықтар.*Тілді нашар білетіндер, өзін-өзі бағалай алмайтындар және мүлдем білмейтіндер (орта есеппен– 55,1%) арасында мемлекеттік тілді меңгеруге деген ниеттің болмауы басты қайшылық болып табылады. Жастардың ерекшеленген санат құрамында мемлекеттік тілді қабылдамағандар деңгейі – орыстар (62,4%) және басқа этностық топ өкілдері (60,1%) арасында орта көрсеткіштен жоғары, ал орыстілді қазақтар (38,2%) арасында төмен болып табылады. Аймақтар кесіндісі бойынша мемлекеттік тілді меңгергісі келмейтіндердің үлесі елдің шығысында 29,6% бастап, батысында 76,7% дейін өзгереді.

*Қарым-қатынастың негізгі тілі.*Алынған деректер Қазақстанда екітілділіктің бар екенін көрсетеді. Орыстілді жастар көп жағдайда орыс тілінде сөйлеуді жөн көреді. Орыс тілі 86,7% орыстардың, 72,3% орыстілді қазақтардың, 51,2% басқа этностық топ өкілдерінің қатынас тілі болып табылады. Орыс этнотілдік басымдыққа ие аймақтар – солтүстік (52,5%) және орталық (47,7%). Басқа аймақтар кесіндісі бойынша орыс тілде қатынастың ең жоғары көрсеткіші – шығыста (42,2%), ең төмен көрсеткіші – батыста (7,3%) көрініс тапты. Қазақтілді қазақтардың сөйлеу тәжірибесі екітілділікке деген жоғары толеранттылықты айқындайды. Олардың арасында негізгі қатынас тілі – бір деңгейде қазақ және орыс тілі (58,3%) болып табылады. Аймақтар кесіндісі бойынша екітілді қатынас елдің шығысында (48,4%), батысында (47%) және оңтүстігінде (47,6%) басымдыққа ие. Қазақ тілінде негізінен, қазақтілді қазақтар (39%) сөйлейді: 44% - батыста және 35,3% - оңтүстікте. Қазақ тілін басқа этностық топ өкілдері (10,2%), орыстілді қазақтар (7,9%) және орыстар (1,3%) сирек қолданады[8].

Астана қаласы мәслихатының 2015 жылғы 11 желтоқсандағы «2016-2020 жылдарға арналған Астана қаласын дамыту бағдарламасының» мәліметтеріне сүйенсек, *Астанада мемлекеттік тілді меңгерген ересектердің* үлесі – ***81%****,* орыс тілін меңгергендер – ***99%***, ағыл­шын тілін меңгергендер ***25%*** құрайтыны анықталды. Үш тілді (мемлекеттік, орыс және ағылшын тілдерін) меңгерген тұрғындардың үлесі – 5%. Мемле­кеттік тілді меңгерген ұлты қазақ емес ересектердің үлесі – 25%. Зерттеу жұмыстарына байланысты мемлекеттік тілдегі сауалнаманы таңдаушылар – 36,8%, орыс тіліндегі сауалнама таңдаушылар – 61,5%, ағылшын тілінде таң­даушылар 1,7% болды. Осыдан жауап берушілердің 63,2%-ы қазақ тілін білмейтіні байқалды. Зерттеуге қатысушылардың ұлттық құрамы: қазақ – 80,0%, орыс – 17%, басқа да 3%.Жауап берушілердің 72,7% – жоғары білімділер. Мемлекеттік қызметкерлер – 11,9%, бюджеттік ұйым қызметкерлері – 36,2%, кәсіпкерлер – 11,7%, студенттер – 11,3, басқа да – 28,9%. Сауалнама барысында жауап берушілердің 80%-ы өзара қатынас тілі ретінде қазақ тілін белгілеген.Жауап берушілердің үштен бір бөлігінен астамы (34,5 %) мектептерде немесе оқу орындарында оқыту процесі қазақ тілінде жүргізілгенін, 20%-ға жуығы қазақ-орыс тілдерінде, 42,5%-ы қазақ, орыс, ағылшын тілдерінде және 3,1%-ы орыс тілінде жүргізілгенін қалайтыны белгілі болды.Басқа шет тілдерін білу болмашы деңгейде деп сипатталады**.** Мысалы, ағылшын тілін еркін сөйлейтін дәрежеде меңгерген адамдардың үлесі өте аз. «Ағылшын тілін мүлде білмеймін» нұсқасын 48% тұрғын белгілеген. Қазақ тілін 10,1% білмейді, ал орыс тілін білмейтіндердің саны - 1,5%.Бұл тезис «басқа тілдерді білесің бе?» (аталғандардан басқа) деген сауалмен анықталды. Сұралғандардың тек 6,5% ғана бұл сұраққа оң жауап берді. Қосымша нұсқалар ретінде респонденттердің 6,5% -ы ТМД елдерінде жиі қолданылатын 10-нан астам тілдерді, оның ішінде неміс және француз тілдерін белгілеген.

Аймақтар бойынша білім деңгейінде айырмашылық бар. Қазақ тілі тек Қазақстанның оңтүстігінде жетекші орын алады - 70,8% -ы еркін сөйлейді, оқиды және жазады. Басқа облыстарда респонденттердің басым көпшілігі орыс тілінде еркін сөйлейді.

1-сурет. Аймақтар бойынша тіл білу деңгейі.

Облыстар арасында қазақ тілін білудің жоғары деңгейі Атырау (100%) және Жамбыл (85,2%) облыстарында байқалады.

Тілдерді дамыту мен қолданудың 2011-2020 жылдарға арналған мемлекеттік бағдарламасына сәйкес 2025 жылға дейін қазақ тілін білетін тұрғындар 95%-ы құрайды деп көзделген.

*Тіл факторының бұқаралық ақпарат құралдарын пайдалану тәжірибесіне әсері.*Қазақ тілді бұқаралық ақпарат құралдарын пайдаланушылардың басым бөлігі еліміздің оңтүстік жəне батысында тұратын жасы 25 пен 40 аралығындағы азаматтар. Ал кəсіби деңгейіне тоқталсақ, олар көбінесе журналистер, мемлекеттік қызметшілер, білім саласының қызметкерлері. Десек те, мамандарқазақтілді сегментті пайдаланушылар аудиториясы толық қалыптасып үлгермегенін де жасырмайды. Мәселен, 2016 жылы электронды БАҚ-тың қазақ тілдің контентінің үлесі 12,7%-ға өсіп, 84%-ды құрады. Ал орыс тілді контенттердің үлесі 10,8%-ға қысқарып, жыл соңында 16% болды. Алайда жалпы құрылымдағы электронды БАҚ үлесі 16% ғана. Қалған бөлігі баспа түрдегі ақпарат тарату. Ондағы қазақ тілді контенттің үлесі 50%. 2016 жылдың соңында Қазақстанда 2 мың 900 бұқаралық ақпарат құралдары тіркелді.  Олардың 23%-ы мемлекеттік БАҚ. Мемлекеттік БАҚ ақпаратының 71%-ы қазақ тілінде. 2015 жылы бұл көрсеткіш 60% болған. Алайда ҚР Мәдениет және спорт министрлігі жүргізген сауалнама нәтижесінде қолданушылардың көбі қазақ тіліндегі мемлекеттік БАҚ-тың танымал еместігін және ақпараттық мазмұны аз сайттар екенін айтқан.

ҚР Президенті жанындағы Қазақстан стратегия зерттеу институты жүргізген зерттеудің мәліметтеріне сүйенсек, *Қазақстандық азаматтардың үштен бір бөлігінің қазақ тілімен қатар, орыс тілінде де ақпарат алуға әлеуеті жетеді.*Екі тілде ақпарат алуға мүмкіндіктері бар тұрғындардың саны жалпы тұрғындар санының 36,3%-ын құрайды. Ақпараттық өнімдерді қазақ тілінде тұтынуды қалайтындардың жалпы үлесі 25,5%-ы құрады, оның ішінде респонденттердің 9,8%-ы ақпаратты тек қазақ тілінде тұтынатындығы белгілі болды.Тек қазақ тілінде ақпарат алуды қалайтын азаматтардың үлесі респонденттердің жасына тікелей байланысты. Жасы неғұрлым егде тартқан болса, соғұрлым респондент «тек қазақ тілінде ақпарат тұтынамын» деген жауапты таңдаған. Әрбір үшінші респондент (33,3%) ақпарат алу үдерісінде орыс тіліне басымдық беретінін айтқан. Сауалнамаға қатысқан азаматтардың 14,7%-ы ақпаратты тек орыс тілінде түсіне алатындықтарын жеткізген [9].

Қазақстандағы азаматтардың үштен бірі билингв, олардың әрқайсысының қазақ тілінде, сондай-ақ орыс тілінде ақпарат алуға әлеуеті жетеді. Мұндай тұрғындардың үлесі басым және жалпы тұрғындар санының 36,3%-ын құрайды. Билингв адамдардың арасында ақпаратты қазақ тілінде алуды қалайтын жастардың үлесі – 19,1% құрады.

**ӘДЕБИЕТТЕР.**

1. *З.Ахметжанова* Витальность казахского языка как проблема языкознания и языковой политики // Вестник ПГУ, №1, 2010;
2. *Э.Д.Сулейменова, Г.Б.Мадиева, Н.Ж.Шаймерденова* Словарь по языкознанию. – Алматы: Ғылым, 1998 ж.
3. *Н. Уәли* Қазақ тілінің Мемлекеттік тіл ретінде қызмет етуінің алғышарттары // ҚР ҒА Хабарлары. Тіл-әдебиет сериясы. 1998. № 3.
4. *Б. Момынова* «Қазақ әдіби тілінің өміршеңдігі» - Павлодар Мемлекеттік унивеситетінің Хабаршысы. Филология сериясы № 3. 2010 ж.
5. *А.Фазылжанова* «Үштұғырлы тіл» мәдени жобасындағы тілдердің Қазақстан кеңістігіндегі үйлесімді қызметі // «Білім және ғылым саласындағы инновациялар» атты Халықаралық ғылыми-тәжірибелік конференция материалдары. – Алматы, 12.12.2011. – 172-179 бб.
6. *А.Фазылжанова* «Мемлекеттік тіл саясатын жүзеге асырушы органдарға арналған әліпби ауыстырумен байланысты тілтанымдық реформаны жүзеге асырудағы тілдік жағдаят және қауіптерді <ағыл. risk> басқару»жөніндегі талдамалық анықтама. – Алматы, А.Байтұрсынұлы атындағы Тіл білімі институты, 2018 ж.
7. ҚР БҒМ «Ақпараттық-аналитикалық орталық» АҚ «ҚР білім беру жүйесінің даму жағдайы туралы ұлттық баяндама» - Астана, 2017 ж.
8. «Сорос – Қазақстан» қорының қаржылық/сараптамалық қолдауымен жүргізілген «Тұрмысың қалай, жастар?» - атты Қазақстанның әлеуметтанушылар мен саясаттанушылар қауымдастығының (ҚӘСҚ) зерттеу жобасы аясында 2016 жылғы 23 сәуір-6 мамыр аралығында жастар арасында «Аймақтық жастардың этностық-діни бірегейленуі» атты сауалнаманың нәтижелері бойынша дайындалған есеп. – Астана, 2016 ж.

#  Қазақстан Республикасы Президентінің жанындағы Қазақстан стратегиялық зерттеулер институты«Қоғамдық пікір» институты»ОО «Қазақстандағы медиа-тұтынудың қазіргі заманғы тенденциялары» атты аналитикалық жиынтық есебі. – Астана, 2018 ж.

**ЖАҢА ҰЛТТЫҚ ӘЛІПБИ МЕН ЕМЛЕ ЕРЕЖЕЛЕРІ ҚАЛАЙ ЖЕТІЛДІРІЛДІ?

КОНТЕНТ-ТАЛДАУ**

БАҚ-да, Интернет кеңістігінде, ақпараттық сүйемелдеуде қазақ жазуын латынграфикалы әліпбиге көшіру мәселесі бойынша қоғамда туындаған қызу реакцияларды бірнеше кезеңдерге бөліп талдауға болады. Талқылаудың алғашқы толқуы (шартты түрде 2017 жылғы сәуір) Мемлекет Басшысының 2017 жылғы 12 сәуірдегі "Болашаққа бағдар рухани жаңғыру" бағдарламалық мақаласынан туындады.

1. 2017 жылдың сәуір айы
2. 2017 жылдың қыркүйек айы
3. 2017 жылдың қазан айы

Ақпарат БАҚ-да таралғаннан кейін әлеуметтік желілерде сарапшылардың екі жақты пікірлері пайда бола бастады. Шартты түрде сарапшылардың позицияларын екіге бөліп қарауға болады.

Біз, сарапшылардың оң/қарсы пікірлері мен позицияларын талдай келе, латын графикасына ауысуға саяси-экономикалық, мәдени, лингвистикалық (тілтанымдық), қоғамдық-әлеуметтік түрткі­жайттар себеп деген тоқтамға келдік. Енді осылардың әрқайсысына жеке-жеке тоқталатын болсақ:

1. ***Қоғамның әлеуметтік-мәдени өмірі. Оң пікірлерді сараласақ***:

1) «Үштұғырлы тіл» саясатын жүзеге асыру бағытында ел бойынша ағылшын тіліне көп назар аударылып келеді. Осы орайда, латын әліпбиіне көшуді шет тілдерін жоғары дәрежеде игерумен байланыстыруға болады.

2) латын жазуы қолданысқа оңай, игеруге ыңғайлы.

3) жаратылыс ғылымдарында да оның қолданыста дәлділігі мен ептілігін дүниежүзінің өмір тәжірибесі дәлелдеді және бұл әліпби ақпараттық- технологиялар саласын дамытуға септігін тигізері сөзсіз. Латын әліпбиін қолдану - озық техника мен компьютер тілін меңгеруге жол ашады.

4) мемлекеттік тілдің қолданылу аясын кеңейтеді, шет елде жүрген қандастарымыздың осы жазу арқылы қазақ жеріндегі барлық жаңалықтан хабардар қылады.

5) бар жікті азайтып, қазақтілді ортаны толықтырады! Жаңа әліпби қазақтілді үшін де, басқатілді үшін де қазақтың бәрін бір сапқа тізеді, бәрін әліпби үйренуге бірдей қалыпқа түсіреді. Бұл – біріктіру сыйпаты бар шара, тіпті, бұл – қазақтарды біріктірудің ұлттық мұрсаты.

6) қазақстанның әлемдік экономика мен коммуникацияларға, ғылым мен мәдениетке интеграциялануы үшін, экономикалық даму және ынтымақтастық ұйымына кіру үшін, қоғам өмірінің барлық салаларын цифрландыру принципінде жаңғырту жүргізу үшін ұзақ мерзімді әсер бере алады.

7) бұл өркениетті таңдауымызға қажет. Қолданып жатқан заттардың құрамы туралы деректер немесе өмір сүру салтының өзі, мәселен, тез тамақтану, киіну, тыңдайтын музыка, мәдениет – барлығы қай жақтан келіп жатқанын жақсы білеміз. Сондықтан бұлайша адамдардың осы мақсаттарына жақындатып, уақыттарын үнемдеуге көмектесуге болады.

8) латын әліпбиі қазақ тілінің модернизациясы іспеттес.

 Біз, бұл пікірлермен келісеміз, себебі, латын әліпбиіне көшу, ең алдымен, заман талабы болса, екіншіден, жаһандану барысында қазақ тіліміздің жаңғыруының маңызды бір жолы.

***Қарсы пікірлерді саралайтын болсақ:***

1) Әліпби ауыстыру арқылы мүшкіл халде тұрған тіліміздің жағдайын онан сайын әлсіретеміз. Бала 12 жасқа келгенше тек өз ана тілінде тәрбиеленіп, бірінші кезекте ана қуатын бойына сіңірсе, бізде балабақшадағы нәрестеден және мектептерде 1-ші сыныптан бастап «Үш тұғырлы тілдің» салтанат құруы, әрі оған латын әліпбиіне көшу идеясының келіп қосылуы ана тіліміздің болашағын қанатсыз, мүлде ажарсыз етері даусыз. Қазақ тіліне сұраныс жоқ елде латын әліпбиіне сұраныс бола ма? қазақ тілі Құдайдың әрпіне көшсе де, өркендей алмайды...

2) онсыз да аз қазақты екіге бөлер, сол арқылы тұтас ұлттық мүддеге, ортақ ұлттық сенімге сына қағар, сөйтіп, бірте-бірте халқымызды жояр іске бет бұрғалы отырмыз?

3) жекеменшік мекемелердің бұрынғыша кирилл әріптерімен жұмыс істей беруі. латын әліпбиімен шығатын ұлттық баспасөзге деген сұраныстың азайып кетеді.

4) Бодан болғың келмесе, осындай құдіретке ие бол, қазақ! Бұдан басқа жол жоқ құлдықтан құтқарар. Осы құдіреттен құр алақан болсаң, саған әліпби көмектесе адмайды. Бойыңда батырлық, санаңда тәуелсіздік жоқ па, ешқандай қаріп бейшаралығыңды жоя алмайды сенің.

5) Латын әрпіне көшу сияқты ұлттың болашағына қатысты мәселелерді әділетсіздік жайлаған қоғамда көтеруге болмайды. Себебі, мұндай кезеңде ақиқат айтылмай бұрмалаушылыққа жол беріледі.

Біз, бұл келтірілген пікірлердің негізсіздігін ақын, журналист Қазыбек Исаның айтқан дәлел пікірімен бергенді жөн көрдік: «Еліміз 100 пайыз қазақша сөйлегенше латыншаға өтпеймін десең, өмір бойы өтпейсің. Бұл екі жердегі екің – төрт дегендей белгілі жәйт! Орыс кириллицасының отарында жайылып жүре бересің. Ешқандай алға жылжымаудан гөрі латын әліпбиі арқылы ең болмаса орыс отары қамалынан босануға бір қадам -он қадам болса да, алға жылжу жақсы емес пе? Мемлекеттік тілді үйреніп алмай, латын тіліне өтуге болмайды деген тұжырым, қазақша қарапайым тілмен айтқанда, барар жеріңе жету үшін бір етігіңнің кемшілігі үшін екінші сыңар етігіңді де лақтырып тастап, жалаңаяқ қалып, жолға шықпау деген сөз! Бізге дәл қазір бір етіктің кемшілігін жөндеп, ол болмас а , сыңар етікпен болса да, тіпті жалаңаяқ қалсаң да, жолға шығуымыз керек болар! Қазақтың жаңа әліпбиіне қарсы шығушылар латынға өту елді екіге бөледі дейді… Мемлекеттік тілдің дамуына тосқауыл қояды дейді. Жалпы, осындай ой, тұсаулағыш тұжырым қайдан шыққан? Дәлел қайда?Ал елді екіге бөлмеу мен мемлекеттік тілді үйренуге сендер айрылмай отырған кириллицаның пайдасы тиді ме? Жоқ! Қайта елді қазақ тілді, орыстілді деп, екіге бөліп, мемлекеттік тілді білуге биліктің ықылассыздығы мен жігерсіздігі арқасында кесірін тигізіп келген тек орыс кириллицасы! Бұған ешкім таласа алмайды! Ендеше болашақ- латында. Алға қарау керек. Оу, елді осы уақытқа дейін екіге бөліп келген – кириллица ғой, латын емес. Өйткені кириллицаны орыс пен қазақ екі түрлі пайдаланады, әрқайсысы өз әріптерімен. Мысалы, ә, ү,ұ, і, ө,қ, ғ,ң, секілді қазақы әріптерді қазақтан басқа орыстілділеріңнің ұрып қойғаны бар ма? Ал біз байғұс Тәуелсіз өз елімізде отырып, орыстың ц,щ,ь,ъ,э,ч, т.б. әріптерін мұртын бұзбай қабылдауға құлдықпыз. Мысалы, қазақтар Сәкен, Қыстаубай, Қазыбек деп жазса, орысша «Сакен, Кистаубай, Казыбек» деп жазылады. Елді екіге бөлу-екі түрлі жазу деген осы. Бұл жерде қазақ тілінің жазылу жүйесі, орфографиялық заңдылығы ұлттық негізде, мемлекеттік дәрежеде бекітіліп, сақталмаған. Бұл кемшілікті енді латын алфавитін қабылдауда қайталамауға тиіспіз».

1. ***Ұлттық саясат және Қазақстан территориясындағы мәдениетаралық коммуникация. Оң пікірлер.***

1) Заманауи қазақстандық ғылыми жетістіктерді жаһанда ілгерілету үшін жаңа перспективалар ашады. Шетелде тұратын отандастарымыз үшін ана тілі мен жазуды дамытудың, тарихи отанымен жақындасудың жаңа мүмкіндіктері пайда болады. Латын әліпбиін енгізу – еліміздің бәсекеге қабілеттілігін арттыруға және Қазақстанның әлемнің неғұрлым дамыған елдерінің «отыздығына» енуіне бағытталған, жаңғырту реформаларына толығымен сай келетін және олардың ажырамас бөлігі болып табылатын прагматикалық сындарлы қадам болып табылады.

2) латын әліпбиіне көшу арқылы Қазақстанның түрік әлемімен байланысы одан әрі арта түседі. Еліміздің мемлекеттік мәртебесіне зор ықпал етеді. Жалпы түрік халықтарымен бірге болудың бір үлкен жолы – ортақ әліпбиде жүру. Болашақта түрік халықтарының жазудағы бірлігі сақталатын болса, негізгі мақсаттарымыздың орындалғаны болып табылады.

3) жаңа әліпбиге көшу қазақи жаңа болмыстың мәдени және әлеуметтік қажеттіліктерін қамтамасыз етеді.

4) бұл әліпби ауыстыруды бір әліпбиден екіншісіне өту деп емес, қазақ жазуына реформа жасау деп алғанымыз дұрыс болады. Бүгін үшін жасалып жатқан реформа емес, бүгін-ертең бала бақшаға барып жатқан, ертең күннің ұрпағына арналып жатқан реформа. Сондықтан Қазақ жазуы ұлттық болуы керек.

***Қарсы пікірлер***:

1. түркі әлемі - әрқайсысының өз мәдениеті, өз тілі бар, бөлек-бөлек мемлекеттер. Бірін бірі тілмәшсіз толық түсіне алмайды. Мысалы, «mag'lubiyat» дегеннен сіз не түсіндіңіз? Тіпті қай ұлттың тілі екенін білесіз бе? Жоқ. Бұл өзбекше «жеңіліс» деген сөз. Бәрі де сізге таныс латын қарпі болса да, өзбек тілін білмесеңіз ештеңе дей алмайсыз. Сондықтан қаріптің ортақтығы ешқандай бірлікке жетелей алмайды.
2. латынға өту - сонау атам қазақтан, бүгінгі тәуелсіздігімізге дейінгі тарихыңды жою! Ақша ғана өзекті қоғамда тарих кімге керек?

 Бұл қарсы пікірлерге қосылмаймыз, себебі, басты мәселе – ұлттық сананы жаңғыртып, құлдық санадан арылуға тиіспіз. Айналып келгенде, бұл идеяның астарында біртұтас ұлт құру деген мақсат бар.

1. ***Білім және ғылым жүйесі, білім саясаты. Оң пікірлер:***

1) қазақ тілінің басты үш дыбыстық заңы, атап айтқанда, буын үндестік заңы, дыбыс үндестік заңы, ерін үндестік заңы бұзылудан сақталады.

2) акцент пайда болып, дұрыс интонация нығая бастайды.

3) кірме лексика, терминдер сөздер үндестік заңдарына бағынады, мәселен: стартер – сартер.

4) бірінші кластан бастап балалардың басын ауыртып келе жатқан, емлетануда қиындық туғызып жүрген, қазақ сөздерінде ешқашан дыбысталмайтын және болмайтын басы артық 16 әріптен құтыламыз.

5) сөйлеу мәдениеті көтеріліп, орфоэпиялық нормалар орфографиялық нормаларды ығыстыра бастайды, соның негізінде зияткерлік ұлт негізі қалыптаса бастайды.

6) латын әліпбиін меңгеру ақпараттық кеңістікке шығуды жеңілдетеді, яғни ғаламтор жүйесін халқымызға ана тілінде меңгеруге жол ашады.

7) басқа елде тұратын қандастарымызға өз тілінде ақпарат алуды жеңілдетеді.

Келтірілген пікірлермен толықтай келісеміз. Бұған себеп қазақ әліпбиі қазақ үшін жаңаруы керек.ол үшін әліпбидің  тек техникалық жағын ғана ойламай, тегін, терең мағынасын сақтап қалуды басты мақсат етуіміз керек.

***Қарсы пікірлер:***

1. Жұмыс тобының ұсынысы бойынша 25 таңба және оған қосымша 8 диаграф қосылып отыр. осы диаграфтарға келіспес едім. Мысалы, «а» әрпін, «ае» деп беру негізгі төл дыбыстарымыздың жоғалуына әкеп соқтырады. Латын әрпіне көшуде қазақ тілінің барлық ерекшеліктерін ескерген жөн. Назар аударуды қажет ететін бір жайт – қазақ тілі заңдылығының өзгеріске ұшырау мүмкіндігі.
2. Екі таңбадан тұратын әріптерді балаларға түсіндіру қиын болады. Әрі қос таңбалардан тұратын сөздерді қысқарту кезінде немесе буынға бөлу кезінде тіл заңдылығы бұзылуы ықтимал. Дауысты дыбыстың екі әріптік Жоғарғы оқу орындарындағы жағдай мұнан да аянышты.
3. Қазақша латынмен жазылған оқулықты он қайтара оқысаңда ештеңе ұқпайсың. Себебі тілімізді толық дамытып үлгермесек, қазіргідей деңгейдегі аударманы, орысшасын оқып барып түсінесің. Салдарынан диплом алып шыққан қазақы бала білімсіз, ал орыс тілді бала көп сауатты. сәйкес келмейді.

Мұнымен көптеген ғалымдар да келіседі. Әрі әлеуметтік желідегі қарама-қарсы пікірлер де осыдан туындап жатыр. Сондықтан, жыл соңына дейін бұл жоба дұрыс шешімін табады, өз тарапымыздан ұсыныстар беруіміз керек, осындай жиындар барлық тілдік орталықтарда өтуі қажет.

1. ***Тілдік, мәдени мұраның трансмиссиясы институттары. Оң пікірлер.***
2. Латын әліпбиіне көшу – ұлттық мүддемізді қорғаудың басты тетігі. Елбасы бастамасымен көтерілген бұл игілікті істе әлемдік тәжірибелер, ішкі және сыртқы тарихи-саяси жағдайлар ескеріліп, бізді осындай қадамға алып келді. Әрі ұлттық санамызды жаңартып, қоғамға рухани серпін беріп, заман көшіне ілесуге жасалған игі қадам деуге болады.

 ***Қарсы пікірлер.***

1. Бұл кезекті ми ашыту емес пе екен? Онсыз да мектепте орыс тілімен ұрпақтың басын ауырттық. Одан қалып ағылшын тілі шықты. Абай, Шоқан, Қаныш, Әлкей еңбектерінен бөлек жазушылардың шығармашылықтары біздің ұлттық мұраларымыз. Оны кім латын әрпіне көшіреді? Оған дейін ұрпақ ауысып, осының бәрінен мақұрым қалмай ма? Қазірдің өзінде шулап жүріп орысшадан қазақшаға әрең аударып, кириллицаның өзіне аудармашы таппай қиналып жүрген жоқпыз ба? Жақсы-жаман болсын, қаламгер атаулының жазғандары бар. Оны ақшасы барлар аудартып, өмірден өткен жазушылар далада қала ма деген ой мазалайды. Мұның барлығы күдік пен күмән.

Бұл алаңдау да түсінікті жайт. Біріншіден, миллиондаған әдеби-мәдени-ғылыми еңбектердің ішіндегі асылы мен жасығы іріктеліп, елге пайдалы дүниелер іріктеледі.Екіншіден,болашақта орыс тілін оқып, жақсы білетіндер, кириллицаны меңгергендер білімді, оқыған адамдардың қатарына қосылады. Олар орыс тілінде кирилицаға негізделген әлем ғылымының, мәдениетінің барлық салалары бойынша жарық көрген дүниелермен қатар кириллицада жазылған өзіміздің рухани, әдебиет байлығымыздан еш уақытта қол үзбей, оны оқи алатынында ешбір күмән жоқ. Сондықтан өзіміздің ұлттық-мәдениеттік байлығымыздан біз ешқашан бас тартпаймыз. Кәзіргі кезде шет тілдерді білу қажеттілігі өскенде және жалпы компьютеризацияға байланысты Ресейдің өзінде де кейбір лингвистикалық орталықтарда кириллицадан латиницаға көшу мәселесі қарастырылып жатыр.

Сонымен қатар латынграфикалы әліпбиге көшудің саяси, экономикалық, мәдени, лингвистикалық, қоғамдық-әлеуметтік түрткі­жайттары анықталды.

**Саяси-экономикалық фактор.** Біріншіден, әлемдік сауда, экономикалық қатынастар үшін латын графикалы жазу тиімді. Екіншіден, тілдері ұқсас, діні бір, түп негізі ортақ түркі тектес елдер осы күнге дейін әртүрлі әліпбимен жазып келеді, **латын әліпбиін пайдаланатын түркі тілдес мемлекеттердің жазуы да бірізге түсірілмей келеді, барлығына ортақ әліпби құрастыру (жазу) түркі мемлекеттерінің тарихи, рухани, мәдени байланыстарының нығаюына, ынтымақтастыққа, өзара интеграцияға алып келер еді. Үшіншіден, өткен ғасырларда түрлі тарихи, саяси жағдайларға байланысты дүниенің төрт бұрышына тарыдай шашылып кеткен қазақ баласының басын қосушы фактордың біріне айналар еді. Өйткені бәріміз бір тілде сөйлегенімізбен, әртүрлі әліпбиді пайдаланамыз, яғни латын әліпбиі – ә**лем қазақтарының рухани бірлігінің негізіне айналар еді. Төртіншіден, латын әліпбиіне ауысу – біздің ұлттық санамыздың отарсыздануының бір жолы. Бір ғана мысал, еліміздің латын әрпіндегі транскрипциясын Kazakhstan деп емес, ***Qazaqstan*** деп жазған болар едік.

**Тілдік (лингвистикалық) фактор**. Латын әліпбиіне көшу мемлекеттік тілдің қолданыс аясын одан әрі кеңейтуге мүмкіндік жасайды. Тіл тазалығы мәселесіне келсек, тіліміздегі қазіргі жат дыбыстарды таңбалайтын әріптерді қысқартып, сол арқылы қазақ тілінің табиғи таза қалпын сақтауға мүмкіндік аламыз. Өзге ұлт өкілдерінің мемлекеттік тілді үйренуіне де өз әсерін тигізер еді. Қазір қолданылып келе жатқан көзіміз де, құлағымыз да әбден үйреніскен кирилл жазуы аса жетілген, кемел еместігін қазақ сөздерінің орфографиясына, орфоэпиясына келгенде анық байқалады. Жазуда қазақ тілінің дыбыстық жүйесіне бағынбайтын жат тіркестер, көпшілік үйреніп кеткенімен, кірме сөздердің орыс тілі заңдылықтары негізінде сақталып жазылуы, басы артық*ь, ъ*таңбалары, *в, ф, ц, щ, ю, я* әріптері т.б. қиындықтар кездесуде. Бүгінгі ұрпақ дыбыстардың тіркесім заңдылығына, дыбыс үндестігіне мән бермей, жазудың жетегінде, әріптің негізінде сөйлеп (дыбыстап), тіліміздің ең басты ерекшелігі болып табылатын, мыңдаған жыл бойы атадан-балаға мирас болып келе жатқан үндестік заңдылығын бұзып, артикуляциялық базамызды бүлдіруде. Мысалы, Құнанбай – *Құнамбай,* көкөніс дүкені – *көгөнүс түкөнү,* күн күркіреді – *күң гүркүрөдү,* таза ауа – *тазауа* т.б. болып тіл және ерін үндесіміне бағынып барып дыбысталуы тиіс. Қазақ тілінің төл дыбыстарын түгендеп, соған лайықтап таңба санын ықшамдау – қазіргі күннің талабы. Яғни латын таңбасына негізделген қазақ әліпбиін жасауда тілдің дыбыс жүйесіндегі төл дыбыстар мен орыс тілінен кірме дыбыстар жеке-жеке қарастырылып, әрқайсысының өзіндік ерекшеліктері мен жазу барысында туындайтын әртүрлі заңдылықтары ескерілуі тиіс.

**Қоғамдық-әлеуметтік фактор.** ХХІ ғасыр – ақпарат ғасыры десек, бүгінгі компьютер заманында әлемдік ғаламтор жүйесіндегі ақпарат кімнің қолында болса, сол өз билігін емін-еркін жүргізе алады. Ал ақпараттың басты құралы – жазу. Яғни ғаламтор жүйесінде үстемдік жасаушы – ол латын графикасы. Білім, ғылым, өндіріс саласына еніп жатқан жаңа технологияларға латын әліпбиі арқылы қол жеткізудеміз. Сондықтан латын әліпбиіне көшумен халықаралық ақпараттық кеңістікке шығу жеңілдейді, яғни ғаламтор жүйесін халқымызға ана тілінде меңгеруге жол ашылады. Қазір бәріміздің көзіміз ашық, көкірегіміз ояу, бірнеше тілді бес-алты айдың ішінде қорықпай, еркін үйреніп алып жатқанда, ана тіліндегі дыбыстарды басқаша таңбалауды ғана меңгеріп алу бүгінгі жас ұрпаққа көп қиындық келтірмейді. Әрі бүгінде ұялы байланыстағы хабарламалардың көбі осы графикамен жазылуда. Сонымен қатар, Әр түрлі құжаттарда аты-жөніміз, тегіміздің жазылу сынды мәселелер латын әліпбиінде шешімін тауып, толыққанды және түсінікті етіліп жазылатын болады. Бүгінгі күні қолданыстағы кириллицада кейбір азаматтар мен азаматшалардың есімдері немесе тегінің жазылуында ақаулар кетіп, көптеген кедергілерге еріксіз байланып, өкінішке бой алдырып жүргені ақиқат. Ал латын әліпбиі қолданысқа енген тұста бұл сауатсыздықтар мен қиындықтарға тоқтау қойылады деп тұжырамдағанымыз абзал. Бұл – тіліміздің әлем кеңістігінде кедергісіз шалықтап, ғажап көрінісін дамытып, өзге тілдерден аудармалар жасау үшін де оңтайлы тұстарымен мүмкіндік береді.

**Білім саясаты.** Біріншіден, қазақ тілін оқытқан уақытта басы артық таңбаларға қатысты емле, ережелердің қысқаратыны белгілі. Ол мектептен бастап барлық оқу орындарында оқыту үрдісін жеңілдетеді. Уақыт та, қаржы да үнемделеді. Екіншіден, латын графикасы негізді жазуға оқытуды міндеттеу арқылы Қазақстандағы орыстілді халықты, соның ішінде мемлекеттік тілді білмейтін өзге ұлт өкілдері мен қазақтардың өздерін де қазақ тілінде жазу-сызумен қатар сөйлеуге біршама үйретіп алуға болады. Үшіншіден, жаңа әліпбимен сауаттандыру процесі мемлекет құрушы ұлттың тілін элитарлық тілге айналдырады.

**Мәдени фактор.** Біздің мұрағаттарда шаң басып жатқан көптеген мұрамыздың дені латын әліпбиінде жазылған. Латын әліпбиіне өту арқылы баға жетпес інжу-маржан, бай мұраларымызды кеңінен зерттеуге мүмкіндік алар едік. Мәселен, алаш арыстарының латын әліпбиімен жазылып жарияланған қаншама еңбегі көпшіліктің кәдесіне асырылмай, іздеушісін күтіп жатқаны жасырын емес.

Қазіргі кезде қоғамның барлық саласы дерлік латын әліпбиіндегі таңбалармен жақсы таныс деуге боларлық. Айталық, мектеп оқушысы бастауыш сыныптан бастап-ақ латын әліпбиі негізіндегі ағылшын немесе француз, неміс тілдерін оқиды, одан жоғарылай келе бірліктері осы әліпбидегі физиканы, периодтық жүйесі латыншамен берілген химияны, өсімдіктер мен хайуанаттар әлемінің атаулары тағы да осы әліпбимен таңбаланған биологиялық пәндермен танысады. Химиядағы Менделеевтің периодтық кестесі, физикадағы халықаралық бірліктердің СИ жүйесі, барлық математикалық шартты белгілер мен теңдеулер латын таңбаларымен берілген. Ендеше, орта мектепті бітіргендердің баршасы латын таңбаларымен әлденеше рет кездесіп, оларға көздері әбден үйреніскен. Бұған қоса, күнде тұтынып жүрген тұрмыстық заттарымыздың барлығы дерлік шетелдің дүниелері. Олардағы жазулардың баршасы да латын таңбаларымен жазылған. Соларды шатыспай-ақ баршамыз күнделікті таңбасын танып, қажетті тетігін басып қолданып жүрміз. Әртүрлі сусындар, киімдер, заттар атаулары да латын таңбаларымен берілген. Оларға да жалпы халықтың көзі үйренген. Бұларға қоса интернет ресурстарының адрестері тек латын таңбаларымен белгіленген. Қазіргі балалар мен жастар интернетті қолданғанда негізінен, латын әріптерін пайдаланады. Бұлар аз десеңіз, көшедегі латын әріптерімен берілген қызылды-жасылды жарнамалардан көз тұнады. Яғни, қазіргі қоғамда өмір сүріп жатқан кімге де болса, латын әріптері етене таныс. Сонымен, латын әліпбиін меңгеру қиынға түспейтіні анық.

**«ЭКОНОМИКАДАҒЫ ТІЛ ЖӘНЕ ТІЛДЕГІ ЭКОНОМИКА»**

Тілдегі экономика және экономикадағы тіл – бұл экономика мен социолингвистика ғылымдарының тоғысында пайда болған ғылым саласы. Тіл білімінде бұл сала лингвоэкономика деген атауға ие.

**Лингвоэкономиканың социолингвистикадан айырмашылығы** – ол тілді және тілге байланысты құбылыстар мен заңдылықтарды жалпы экономиканық ұғымдар мен заңдылықтардың көрінісі ретінде қарастырады.

Бір сөзбен айтқанда, **лингвоэкономика** әлеуметтік-экономикалық үдерістердегі тілдің рөлін анықтайды. Мысалы, елдің экономикалық мәдениетін көтеру үшін ұлттық тілдің қандай потенциалы бар? Экономикалық, бизнес дискурсындағы тілдік коммуникция сапасы қандай, оны қалай арттыруға болады? Елдің экономикалық дамуына көптілділіктің әсері қандай? Тіл игерудің қандай артықшылықтары мен кемшіліктері бар, оның адамның тұрмыс деңгейінің өсуіне ықпалы бар ма? Қандай тілдің болашағы бар? деген сияқты т.б. сұрақтарға жауап береді және ұлттық тілдегі сапалы бизнес контент дайындау проблемаларын шешеді. Тіл саясатын жүзеге асыруда, тілдерді дамыту бағдарламаларын жасауда лингвоэкономикалық зерттеулер аса қажет.

Жалпы адамдардың қай тілде сөйлейтіні олардың «әлемнің тілдік бейнесі» туралы түсінігіне және экономикалық мінез-құлқына әсер етеді. Яғни, тілдік құзыреттер тіл иелмендеріне түрлі нарыққа: еңбек нарығына, тауар нарығына, оның ішінде ақпараттық нарыққа оңтайлы қолжетімділікті қамтамасыз етуші құрал – адам капиталының бір элементі ретінде экономикалық үрдістерде көрініс табады. Бұл басқа адамдармен және ұйымдармен тиімді өзара әрекеттесуге мүмкіндік береді, сонымен қатар, экономикалық, бизнес дискурсындағы коммуникация сапасын арттыруға, шағын және орта бизнестің әлеуетті ортасында бизнес ақпарат контентін қазақ тілінде жасап, ұлттық экономиканың дамуына негіз болатын кәсіпкерлік бастамаларды қалыптастыруға көмектеседі. Қазіргі таңда бұл үдеріс аса маңызды болып отыр. Бұл ауылдық өңірдегі өзін-өзі жұмыспен қамтып жүрген халықты кәсіпкерлік ортаға тартуға, ауылдағы кәсіпкерлік бастамаларды арттыруға септігін тигізеді. Сонымен қатар, ұлттық болмыстағы шағын және орта бизнестің дамуына серпін беріп, ұлттық бизнес таптың қалыптасуына мүмкіндік жасайды. Ұлттық бизнес таптың қалыптасуы болашақта әлемдік нарықта ұлттық брендтердің жасалуына, олардың танылып, таралуына жол ашады.

Біз өзіміздің зерттеу жұмысымызда экономикадағы тілдің рөлін айтамыз. Біз оны экономикалық дискурстың ішінде ғана айта аламыз. Себебі тіл дискурста ғана өмір сүреді. Дискурстан тыс өмір сүре алмайды. Сондықтан біз экономикалық дискурсты зерттеу арқылы экономикадағы тілдің ахуалын анықтаймыз.

Жалпы алғанда, **дискурс** – сан мағыналы, күрделі ұғым. Себебі бұл ақиқат дүниенің тілдік көрінісі, тілдік коды. Адамзат, ұлт, халық, қоғам тарихында (оның әртүрлі салаларында: медицина, саясат, дін, экономика және т.б.) болып жатқан дүниеліктердің, құбылыстардың барлығы да тілде көрінеді.

Сол себепті дискурсқа қатысты ғалымдардың пікірі бір жақты емес. Олай болатыны заңды да, себебі дискурс өте күрделі құбылыс, дегенмен барлық дискурсты зерттеген ғалымдардың ортақ пікірі мынаған келіп саяды. Дискурс болу үшін дискурста адресаттың тудырған мәтіні рецепиенттің қабылдау ерекшеліктеріне, адресаттың мәдениттанымдық, прагматикалық діттеріне, коммуникция жүріп жатқан жағдаятқа, коммуникация өтіп жатқан орынның ерекшеліктеріне, коммуникацияның құралдарына, коммуникацияның дистантты, контакты түріне тағы басқа да лингвистикалық және экстралингвистикалық факторларға бағынышты туындаған ақиқат дүниедегі сөйлеу әрекетінің бір үзігі болып табылады. Енді осы тұрғыдан қараған кезде дискурстың түрлері бар: экономикалық дискурс, педагогикалық дискурс, саяси дискурс, діни дискурс т.б.

***Экономикалық дискурс*** – өз алдына бөлек дискурс ретінде бөлініп шықты деп сеніммен айта аламыз. **Экономиклық дискурстың өзге дискурстардан басты ерекшелігі** – оның коммуникациялық жағдаяттық негізінде жатыр. Ол әдетте экономикалық қатынастарды реттеу үшін немесе сол қатынастардың аясында пайда болады.

ХХ ғасырдың соңы экономикалық публицистика мәтіндерін (Е. О.Шибанова), экономикалық дискурсты (К. в. Томашевская), экономикалық мәтіннің жекелеген жанрларын (Е. Г. Баянкина), экономикалық мәтінді әлеуметтік-мәдени құбылыс ретінде (И. В. Мурудян) ғылыми зерттеулердің көптеп жүргізілуімен танылды.

Қазіргі орыс тіл білімінің танымал маманы Владимир Ильич Карасик экономикалық дискурсты басқа дискурстар сияқты қабылдаушысының санына қарай екіге бөледі.

1. Дербес экономикалық дискурс
2. Институционалды дискурс

Біздің зерттеуге алып отырған объектіміз институционалды дискурс.

**Институционалды дискурстың дербес дискурстан айырмашылығы** – белгілі бір әлеуметтік институттың өміріндегі коммуникативті кеңістігінде орын алатын статустық-рөлдік қатынастардың жүйесі. Яғни бұл әртүрлі әлеуметтік топтар мен институт өкілдерінің сөйлеу актісіне қатысуы, адресат пен адресанттың өзара байланысы.

Институционалдық дискурсты талдау және институционалдық қарым-қатынас түрін айқындау кезінде мынадай параметрлер ескеріледі: қатысушылардың мәртебелік-рөлдік қатынастары; дискурстың жүзеге асу уақыты, орны, шарттары; тақырыбы мен қатынас жасау мақсаты; стилі мен жанры; дискурсивті формулалар мен қазіргі қоғамдағы әлеуметтік институттардың (салалардың) саны осы институционалдық дискурстың түрлерін қалыптастырады.

Кейбір тіл мамандары экономикалық дискурсты басқа дискурстардың аясында зерттейді немесе олармен байланыстырады. А.Н. Баранов, Е.Г. Шейгал экономикалық дискурсты саяси дискурстың құрамдас бөлігі деп есептейді. Біздің ойымызша, әрине, экономика мен саясат мемлекет дамуының маңызды салалары ретінде тығыз байланысты, бірақ олардың жеке институттар ретінде өмір сүруі, мақсаттарының, қатысушыларының әртүрлігі, басқа да ерекшеліктері оларды бір-бірінен ажыратып, жеке-жеке дискурстар ретінде қарастыруға негіз болады.

Өзге зерттеушілер экономикалық дискурс ұғымын іскерлік дискурс немесе бизнес дискурс ұғымдарымен қатар қолданады (Н.Наумова, Е.Петушинская, Н.Щекина, Р. Пилипенко және т. б.). Біздің ойымызша, экономикалық дискурстың ұғымы кең. Өйткені экономикалық дискурс – бұл сала мамандарының кәсіби қарым-қатынасынан басқа, сатушы мен сатып алушы, кәсіпорын басшысы мен қызметкері арасындағы тұлғааралық қарым-қатынасты қамтиды. Іскерлік дискурс (кәсіби бағытталған) – өз кезегінде, белгілі бір саланың мамандары арасындағы байланыспен шектеледі.

**Экономикалық дискурстың мақсаты**:

1. Қоғам өмірінде орын алатын экономикалық оқиғалардан хабардар ету;
2. экономикалық жағдай туралы хабар тарату;
3. әртүрлі өзгерістерге белгілі бір қатынасты қалыптастыру және белгілі бір іс-әрекетке итермелеу;
4. экономикалық теория қалыптастыру;
5. экономиканың даму бағыттарын, сондай-ақ халықтың экономикалық-әлеуметтік тұрмыс деңгейін зерттеу.

Экономикалық дискурстың қатысушылары: заңды және жеке тұлғалар, мемлекет, журналистер, ғалымдар, ғылыми қызметкерлер, оқытушылар және т.б. болып табылады.

Сонымен бірге экономиканың түрлі салаларына байланысты экономикалық дискурстың да бірнеше түрі қалыптасқан. Олар: қаржы дискурсы, бухгалтерлік дискурс, салық дискурсы, іскери дискурс (кәсіпкерлік қызмет пен сауда). Соның ішінде біз ғылыми-зерттеу нысанымыз етіп іскери экономикалық дискурсты алдық. Іскери экономикалық дискурстың ішіне бизнес кәсіпкерлердің коммуникациясы, сонымен бірге сауда-сатық коммуникациясы кіреді. Осы кәсіпкерліктегі және сауда-саттықтағы ұлттық тілдің көрінісін экономикалық дискурс аясында, оның ішінде бизнес, сауда дискурсы аясында қарастырдық.

**Тілдің өзі негізі экономикалық қатынастарға қатты байлаулы.** Мысалы, қазақ тілінде күнделікті қолданысқа еніп кеткен сөздердің этимологиясын қазбалағанда олардың сайып келгенде атакәсіпке, реали құбылыс, қатынасқа қатысты екенін байқаймыз. Егер халық көшпелі болса, мал шаруашылығына қатысты, егер халық отырықшы болса, отырықшылдыққа негіз болған экономикалық қатынастар: шаруашылық жүргізу ерекшеліктері тілдегі құбылыс атауларына себеп болады. Мысалы тегеуріні мықты деп айтып жатамыз. Тегеуріні мықты дегендегі тегеурін деген сөз саятшылық термині. Ол қыран құстың артқы бармағы. Қыран құс қатты жылдамдықта келіп тоқтаған кезде артқы бармағы оның тегеуріні, яғни тоқтауға көмектеседі. Осындай техникалық атаулардың терминдерінің ішінде де егер қазбалайтын болсақ қазақ халқының ата кәсібіне яғни экономикасына тікелей қатысты пайда болған сөздер атаулар өте көп.

**Сауда –** ежелден экономикалық қатынаста тіл үйренудің қозғаушы факторы болған. Қазіргі әлемде екі мемлекеттің тілі неғұрлым жақын, ұқсас болса, соғұрлым олардың арыснадағы сауда-саттық жақсы жүреді. Ал егер қарым-қатынас тілі ортақ болса (ана тілі немесе ресми тіл), сауда ағыны орта есеппен алғанда шамамен 1,5 есеге артады екен. Бұл жөнінде Вербер мен Гинсбург деген ғалымдар зерттеу жүргізген. Олар өз зерттеулерінде екі ел арасындағы сауда байланысының күшеюі, серіктес елдің тілін үйренушілердің күрт көбеюіне алып келетіндігін анықтаған. Яғни сауда айналымы екі есеге өскен жағдайда, сол елдің тілін үйренушілердің саны шамамен 13% артады екен. Колифорния университеті мен Хельсинки экономика мектебі экономистерінің зерттеуі бойынша кәсіпкерлер мен кәсіпорындардың есеп беру тілі инвесторлардың шешіміне тікелей әсер етеді екен. Олардың айтуынша инвесторлар өздерімен бірдей тілде сөйлейтін ұйымдарға қаражат салуды жөн көреді. Мұны анықтау үшін ғалымдар Финляндиядағы биржалық сауда-саттық деректерін объект етіп алады. Финляндияда фин және швед тілдері ресми тілдер болып табылады (халықтың шамамен 7%-ы швед тілінде, 93%-ы фин тілінде сөйлейді). Сол кезде Швед тілінде сөйлейтін инвесторлар өз есептерін швед тілінде жариялайтын және швед мәдениетімен байланысты мемлекеттік компаниялардың акцияларына көбірек қаржы салғаны белгілі болады, ал фин тілінде сөйлейтіндер өз тілі мен мәдениетіне басымдық берген. Зерттеуге іріктеліп алынған фин компанияларының ішіндегі екеуі швед тілін өзінің қатынас құралының негізі етіп алған, есептерін тек швед тілінде жариялап отырған, сәйкесінше екі компанияның инвесторларының басым көбі шведтер болғандығы анықталған. Инвесторлардың мінез-құлқы мен тілдік айырмашылықтары арасындағы корреляцияға қатысты ұқсас тұжырымдар Бельгияның мысалында жасалды, онда негізгі екі тіл-француз және голланд. Француз тілінде сөйлейтін инвесторлар француз компаниялары мен француз тілі кең таралған елдердегі компаниялардың акцияларын жиі сатып алады. Голланд тілінде сөйлейтіндер Нидерландымен байланысты активтерге көбірек инвестиция салады.

Бұл ұлттың экономикалық санасына тікелей қатысы бар құбылыс. ***Экономикалық санаға*** қатысты жалпы кез келген ұлт бар болу үшін, өмір сүру үшун оның ұлттық санасы болуы шарт. Ұлттық санасының ядросындағы дүниеліктер олар сақталып, өзгермей тұрса ол ұлт өміршең болады. Енді осы сана деген ұғымның өзін философтар зертеген кезде тұтас бөлінбейтін дүние емес, ол да бірнеше элементтерден тұратыны анықталған. Бұл туралы профессор Н. Уәли мен А. Фазылжанованың «Ұлттық сананың түрлері» деген мақаласы бар. Ол туралы және З. Ахметжанова да жазған. Сонда ұлттық сананың мынадай элементтері анықталып отыр.

Ұлттық сана: тілдік санадан, діни санадан, саяси санадан, эстетикалық, құқықтық, тарихи **сонымен бірге, экономикалық санадан тұрады. Демек, қазақ ұлты бар болуы үшін, қазақ ұлты өміршең болу үшін, жаһанияттың толық мүшесі болуы үшін оның ұлттық санасындағы осы элементтер толық бірдей дамуы керек. Осы ұлттық сананың компоненттерін дамытатын не деген кезде, ең алдымен оның әмбебап құралы тіл екенін философтар барлық ғалымдар бірауыздан айтып отыр. Қазақ ұлтының экономикалық санасының қазіргі кездегі ахуалы қандай деген сұраққа жауап беру үшін біз осыны анықтаудың өзімізше бір жолын таңдап отырмыз. Оны анықтаудың бірнеше жолы болуы мүмкін, бірақ біз таңдаған жол экономикалық терминдердің, экономикалық семантикасы бар сөздердің лингвостатистикасын және олардың семантикалық жағынан кеңею процесін қараған кезде, мынаны анықтадық:**

Тәуелсіздікке дейінгі сөздіктегі баға сөзінің семантикасы негізгі рееестрда үш мағынамен көрсетілген. Ал баға сөзіне қатысты оның лексикалық өрісі 6 сөз тіркесімен көрсетілген. Ал енді Тәуелсіздік алғаннан кейінгі 15 томдық сөздікте баға сөзімен 34 сөзтіркесі берілген. Оның ішінде экономикалық және саяси 19 тіркес таза экономикалық қатынастағы құбылыс болып табылады. Ал 10 томдық сөздікте 6 соның 1 (өзіндік баға) экономикалық қатынастағы құбылысты білдіретін атау.

**Бұл баға сөзінің экономикадағы семантикалық өрісінің кеңейгендігін және көптеген бағаға қатысты жаңа құбылыстардың, экономикалық жаңа реалилердің пайда болғанын көрсетеді. Біз осыған сүйене отырып тәуелсіздік қазақ ұлтының экономикалық санасын көтеруге біраз септігін тіл арқылы тигізді деген тұжырымға келіп отырмыз.**

**Енді біз қазіргі кезде біздің экономикалық мәдениетімізді көтеру үшін ұлттық тілдің қандай потенциалы бар деген сұраққа жауап беруді көздедік. Біз ол үшін ұлттық атауларды өзінің тауарына, өзінің экономикалық қызметіне түріне негіз ретінде алған және өзіндегі барлық экономикалық қатынастарды ұлттық тілде жүргізген шағын бизнес өкілдерін анықтап, олардың сәтті кейстерін алып, олардың бизнесінің көтерілуіне, экономикалық кеңістікте қандай да бір жетістікке жетуіне ұлттық тілде жасалған тауар атаулары мен ұлттық тілде жүргізген қатынастары қаншалықты көмектескенін білу үшін әлеуметтік сұқбат алдық. Яғни брендттік атауларың олардың өндірісін көтеруге әсері болды ма, болмады ма? Болса қандай не себепті деген мәселелерді анықтадық.** Ол туралы толығырақ әріптесім Айнұр Баймырза баяндап береді.

Себебі біздің болжамымыз бойынша қазіргі статистикалық мәліметтерге сүйенетін болсақ, бір ғана Алматы қаласын алайық, бір ғана Алматының өзінде тұрғындардың 60% таза қазақ тілінде сөйлейді және 13 пайыздан астам Алматының тұрғындары түркі диаспорасының өкілдері болып табылады. Демек Алматы қаласының әлеуетті тұтынушыларының 70 пайыздан астамының санасында қазақ тілді брендттер ассоциация тудырады. Біз осындай гипотезаны зерттеп көрдік.

Екінші қазіргі тіл иелмені санасында сауда өнімдері өндіріс ішінде тілге байланысты сатып алатын сауда өнімдерін таңдау барысында тілдің қандай рөлі бар екенін анықтау мақсатымыз тұрды. Біз осы мақсатта тағы да лингвоэксперимент жасадық. Ол экспериментіміздің қысқаша мазмұны мынадай: біз әртүрлі атаулар берілген 1 ғана тауарды тұтынушыға ұсындық. Әртүрлі атаулардың ішінде 1 атау ұлттық тілде беріледі. Сонда біздің тұтынушымыз қандай таңдау жасайды? Оның таңдауына тіл қаншалықты әсер етеді? Ол туралы толығырақ әріптесім Қуат Дүйсен баяндайтын болады. Біздің болжамымыз бойынша ұлттық тілді білетін тіл иелмені міндетті түрде сол тілде және оған мағынасы түсінікті атау берілген тауарды таңдайды.

 Яғни тілдің ішінде экономиканы дамытуға, әсіресе біздің зерттеу нысанымыз болып отырған экономикалық дискурстың ішіндегі саудаға байланысты коммуникациядағы сөйлеу актілерінде әсіресе ұлттық тілге ерекше мән беру керек. Себебі ол сол саладағы тауар иесінің капиталы, байлығының көзі болып табылады. Біздің айтпағымыз.

**БИЗНЕС ОРТАДАҒЫ ҚАЗАҚ ТІЛІНІҢ ӘЛЕУЕТІН АНЫҚТАУ ЖӘНЕ ТІЛДІК ПРОБЛЕМАЛАРДЫ ШЕШУДІҢ ЖОЛДАРЫН ҰСЫНУ**

Қазақ тілі ғаламшардағы 7 мыңнан астам тіл [1] арасында ауызша, жазбаша түрі жетілген, әдеби нормасы кодификацияланған, қалыпқа түскен бірізділігімен және мәдени дәстүрімен ерекшеленетін алдыңғы 70 тілдің ішінен өз орнын алып отыр. Әлемдегі дамыған 600 тілдің, мемлекеттік мәртебеге ие болған 259 тілдің санатына кірді. Қазақстандағы қазіргі тілдік жағдаятта тілдік құзіреттіліктері төмендегідей сипатталатын тіл иелмендері қалыптасып отыр:

– қазақ-орыс қостілділігі;

– орыстілділер (орыстар, белорустар, украиндар, поляктар, немістер, кәрістер, гректер, молдовандар, морвиндер, чуваштар және т.б.);

– этностық-қазақша, этностық-орысша екітілдік немесе этностық-орысша-қазақша үштілділік (өзбектер, ұйғырлар, түріктер, күрдтер, әзербайжандар, тәжіктер, шешендер, қырғыздар, татарлар, дүнгендер, башқұрттар және т.б.);

– қазақ-орыс-ағылшын үштілділігі.

ҚР Президенті жанындағы Қазақстан стратегия зерттеу институты жүргізген зерттеудің мәліметтеріне сүйенсек, Қазақстандық азаматтардың үштен бір бөлігінің қазақ тілімен қатар, орыс тілінде де ақпарат алуға әлеуеті жетеді екен. Екі тілде ақпарат алуға мүмкіндіктері бар тұрғындардың саны жалпы тұрғындар санының 36,3%-ын құраған. Ақпараттық өнімдерді қазақ тілінде тұтынуды қалайтындардың жалпы үлесі 25,5%-ы құрады, оның ішінде респонденттердің 9,8%-ы ақпаратты тек қазақ тілінде тұтынатындығы белгілі болған. Тек қазақ тілінде ақпарат алуды қалайтын азаматтардың үлесі респонденттердің жасына тікелей байланысты. Жасы неғұрлым егде тартқан болса, соғұрлым респондент «тек қазақ тілінде ақпарат тұтынамын» деген жауапты таңдаған. Әрбір үшінші респондент (33,3%) ақпарат алу үдерісінде орыс тіліне басымдық беретінін айтқан. Сауалнамаға қатысқан азаматтардың 14,7%-ы ақпаратты тек орыс тілінде түсіне алатындықтарын жеткізген [2]. Белгілі журналист, баспагер Бақытжан Бұқарбайдың пікірінше, Алматыда, бүкіл елде қазақ тіліне сұраныс жылдан-жылға артып келеді. Оның айтуынша, қазір «қазақ тілі не үшін керек?» деген сұрақ қоятын адамдар саны азайған. Демография өзгеріп, Алматы қаласы қарқынды түрде қазақылануға айналған [3]. Бұл тенденция банк, кәсіпкерлік, экономика саласында, сонымен қатар бизнес ортасында да етек алып келеді. Көптеген кәсіпкерлер мен орта және кіші бизнес иелері өздерінің бизнес контенттерін қазақ тілінде жүргізетін болған. Қазіргі таңдағы кәсіпкерлік пен бизнес саласындағыэкономикалық, оның ішінде бизнес дискурста қазақ тілінің сұранысқа ие болуы, қолданыс аясының кеңеюі ұлттық тіл беделінің және қазақ тілінің қоғамға ықпалының маңызды көрсеткіші. Осыған орай қазақ тілі Қазақстан Республикасының ұлттық экономикасын ілгерілету мен іске асырудың негізгі құралдарының бірі ретінде қарастырылуы тиіс. Алайда, кәсіпкерлік саласындағықазақ тілінің мемлекеттік тіл ретіндегі толыққанды қызметінің аясы өз дәрежесінде кеңімей, экономикалық дискурстағы қазақтілді коммуникация мен контент сапасы артпай отыр. Кәсіпкерлер өз тараптарынан кәсіпте көптеген тілдік проблемаларға ұшырайтындықтарын айтып отыр. Мәселен, «Атамекен» ҚР ҰКП мамандарының айтуынша, қазақ тіліндегі бизнес-коммуникация мәселесі ауыл-аймақтарда «Бастау» жобасын іске қосқанда Ұлттық кәсіпкерлер палатасында да туындаған. Бұл жоба бүгінде 160 ауданды қамтыған. Су мен жол тартылмаған өңірлерге бизнес-жаттықтырушылар барып, кәсіпкерлік негіздеріне оқытып, жеке іспен айналысуда толықтай сүйемелдеуді қолға алған, алайда ауыл тұрғындарына көмек беру оңайға соқпаған. Қазақ тілді жаттықтырушылардың аздығы экономикалық ақпараттың жоқтығы және кәсіби терминдердің де біркелкі еместігі қиындық туғызған [4].

 Осындай проблемалардың шешімін табу, ұсыну мақсатында және бизнес ортадағы қазақ тілінің әлеуетін анықтау мақсатында, онымен қоса, қазақтілді тұтынушы портретін жасау мақсатында біз, қазақтілді тұтынушылардың арасында *«Қазақтілді тұтынушы портреті»* атты сауалнама жүргіздік. Сауалнама сұрақтарына 18-65 жас аралығындағы түрлі әлеуметтік топ өкілдерінен 5233 респондент қатысты.

 Сауалнама қорытындысы бойынша негізгі түйіндер:

 1) қазақтілді тұтынушылардың басым көпшілігінің (90%) мемлекеттік тілде тауар мен қызметтерді сатып алғысы келетінін көрсетті;

 2) қазақтілді тұтынушылардың жартысына жуығы (42%) қазақ тілінде қызмет көрсетпеген жағдайды қалыпты құбылыс санайтыны анықталды;

 3) қазақ тілінде ақпарат алу құқығы бұзылған жағдайда қазақтілді тұтынушылардың бестен бірі (20%) ғана шағымданып, құқықтарының бұзылғанын хабарлайтынын байқадық. Бұл көрсеткіштер қазіргі қазақтілді тұтынушы үшін ана тілінде ақпарат алу құқығы мен нарықтағы ұсыныстың сәйкестілігі және отандық заңнамада қарастырылған нормативтер мен ережелер арасында алшақтықтың бар екенін көрсетеді.

Бұл нәтижелер сауда-экономикалық қатынаста қазақ тілінің мемлекеттік тіл ретінде әрі ҚР аумағында қоғамдық қатынастардың барлық саласында қолданылатын тіл ретіндегі рөлін арнайы регламенттеу қажеттігінің айқын дәлелі. Сонымен қатар қазақ тілінің қолданылуы бұзылған жағдайда ықпал ету механизмдерінің жетілдіру қажет екенін көрсетеді. Тәуелсіздік алғаннан кейін қазақ тілі қоғамдық өмірдің барлық салаларында қолданыла бастады, қазақ тілінің қызмет аясының кеңеюімен бірге ұлттық тілдегі экономикалық мәдениет пен ұлттық экономикалық сананың даму үрдісі байқалады. Дегенмен осы үдерістің ілгерілеуіне түрлі факторлар қиындық келтіріп отыр. Жоғарыда келтірілген зерттеулер осы мәселені анық көрсетіп отыр.

ҚР аумағында жұмыс істейтін шағын және орта бизнес өкілдері көбіне қызмет көрсету тілі бойынша нормалардан хабарсыз болып келеді. Сатып алушының сұрауы бойынша тілді ауыстыру немесе сатып алушыға ыңғайлы тілде ақпарат беру әрекеті қарапайым деңгейде. Көп жағдайда тауар/қызмет атауы мен жалпы сипаттамасы қазақша беріліп, тауардың/қызметтің техникалық сипаттамасы, ілеспе құжаттары, кепілдігі, пайдалану шарттары және өзге де құжаттары орыс тілінде беріледі. Аталған факт ҚР Конституциясының 7-бабын, «Қазақстан Республикасындағы тіл туралы» заңының 4-бабын, «ҚР Ақпаратқа қол жеткізу туралы» заңы 9-бабы 2 тармағының 1), 2), 3) тармақшасын және 16-бабының 14 тармағына бұзады. Алайда мемлекеттік тілдің қолданыс аясын реттейтін заңнаманың шикілігінен және оны бұзғаны үшін қолданылатын шаралар нақты көрсетілмегендіктен, шағын және орта бизнес өкілдеріне әсер ету мүмкін болмай отыр. Екінші жақтан сауалнамаға қатысқан респонденттердің 90% астамы мемлекеттік тілде сауда жасап, қызметтер алғысы келетінін көрсеткен. Бірақ нақты коммуникацияға келгенде респонденттердің 58% қазақша ақпарат беруді талап ететінін, ал қазақ тілінде қызмет көрсетпеген жағдайда респонденттердің 16% шағымданатынын, 8% әлеуметтік желілерде жазатынын хабарлаған. Бұл көрсеткіштер көз алдымызға келесідегідей көрініс береді: ҚР Конституциясы бойынша қазақ тілі – мемлекеттік тіл болып табылады. «Қазақстан Республикасындағы тіл туралы» заңы 4-бабының 2-тармағына сәйкес қазақ тілі қоғамдық қатынастың барлық салаларында қолданылады делінген. Алайда мемлекеттік тілдің қолданысын бұзған жағдайда жеке немесе заңды тұлғаға қатысты қолданатын санкциялар туралы ештеңе айтылмаған. Сонымен қатар ҚР «Тұтынушылардың құқықтарын қорғау туралы» заңында «мемлекеттік тіл», «орфографиялық норма» ұғымдары кездеспейді. Қазақтілді тұтынушылардың құқықтары бұзылған жағдайда санкциялар, тауар өндірушілерге, сатушыларға ықпал ету механизмдері қарастырылмаған. ҚР «Сауда қызметін реттеу туралы» заңында «мемлекеттік тіл», «орфографиялық норма» ұғымдары жазылмаған. Келтірілген заңның 32-бабында «қазақ тілі» келтірілген. Жоғарыда келтірілген фактілер эконмикалық қатынастарда мемлекеттік тілдің қолдану аясы жеткіліксіз деңгейде белгіленіп, мемлекеттік тілдің қолданылуын бұзған жағдайда заң бұзушылыққа жол берген тарапқа ықпал ету механизмдері көп жағдайда қарастырылмағанын көрсетеді.

Ол үшін мынадай шыралар кешенін іске асыруды ұсынамыз:

1. *Экономика және қаржы саласы білімдерінің жалпыұлттық қолжетімділігін арттыру үшін ҚР Парламенті:*
* Қазақ тілінің әлеуетін көтеруге және қолданыс аясын кеңейтуге негіз болатын «Мемлекеттік тіл туралы» Заң қабылдауы қажет.

*ҚР Білім және ғылым министрлігі***:**

-  оқу бағдарламасында қазақ тіліндегі экономикалық мәдениетті дамытудың теориялық негіздерін жетілдіру; орта, арнайы орта, кәсіптік, жоғарғы білім беруде оқушыларды қоғамға қажетті және өнімді еңбекті экономикаға пайда келтіретіндей етіп ұйымдастыру үшін жоспарлау, еңбекті нормалау, оны механикаландыру, кіріс-шығын есебін жүргізу жұмыстарын жүргізуге дағдыландыру; экономикалық қатынастарға түсу барысындағы құқықтық білімдерді игеру бойынша факультатив пәндерді көбейту жұмыстарын жүргізуі керек.

 *ҚР Ұлттық экономика министрлігі***:**

* стратегиялық жоспарлау, салық және бюджет саясаты, сондай-ақ кеден ісі, мемлекеттік және мемлекет кепілдік берген қарыз алу мен борыш, мемлекеттік-жекеменшік әріптестік, мемлекеттік инвестициялық жобалар, табиғи монополиялар, жеке кәсіпкерлік туралы қазақтілді танымдық ақпарат тарату жиілігін арттыру;жеке кәсіпкерлікті дамытуға бағытталған мемлекеттік бағдарлама, жобаларды халыққа түсінікті тілмен жеткізетін арнайы жобаларды көбейту жұмыстарын жүргізуі керек.

*Мәдениет және спорт министрлігі мен Ақпарат және қоғамдық даму министрлігі***:**

- мемлекеттік қаржыға шығарылатын әлеуметтік маңызды әдебиет тізімі бойынша қазіргі оқырманды қызықтыратын бизнес, жеке тұлғалық жетілу, бизнес бастау негіздерін үйрену, зияткерлікті дамыту, т.б. қатысты қазақтілді кітап басылымын арттыру; балаларға арналған ұлттық экономика, бизнес, кәсіпкерлік туралы тәрбие беретін қазақша мультфильмдер түсіру; мультфильм өндірісінің мамандарын дайындап, осы өндіріс базасын күшейту; қалың көпшілікке арналған, қаржы сауаттылығын арттыратын, кіріс-шығындарды есептеу техникасы қамтылған «ІскерKZ» ІТ-қосымшасын әзірлеу, жүйелі түрде жетілдіру және енгізу; заңгерлік, құқықтық, қаржылық, әлеуметтік және өзге де бағыттар бойынша қазақ тіліндегі ақпаратты тарату жиілігін арттыру.

2**.** *Экономика және қаржы саласындағы қазақтілді контенттің және коммуникацияның сапасын арттыру үшін**ҚР БҒМ Тіл саясаты комитеті***:**

* қазақ тіліндегі жарнамалар мәтінінің сапалы болуын қадағалайтын механизм ұсыну; түрлі сауда-саттық орындарындағы хабарландырулар, тауар сипаттамасы, затбелгі, нұсқаулықтардың қазақ тіліндегі мәтінінің сапалы болуын қадағалайтын механизм ұсыну.

*Мәдениет және спорт министрлігі және Ақпарат және қоғамдық даму министрлігі***:**

**-** «Атамекен» Ұлттық кәсіпкерлер палатасымен бірлесіп экономика, бизнес саласындағы мемлекеттік тілдің қолданысын кеңейтуге бағытталған жаңа әліпбидегі «үздік ұлттық бренд атауы», «үздік бизнес-тренер», «мемлекеттік тілде қызмет көрсетуден үздік сервис» байқауларын, атакәсіпті, ауылдық бизнесті дамытқан үздік кәсіпкерлерді марапаттау сияқты т.б. жүйелі шараларды жүзеге асыру; тауар, қызмет алуға қатысты қазақ тілінде пікір беру мәдениетін қалыптастыру және сол тауар мен қызмет түрлері туралы қазақ тілді ақпарат көлемі мен сапасын арттыру мақсатында кәсіпкерлермен бірлесе отырып, тұтынушылар арасында ынталандыру шараларын ұйымдастыру; тренерлер үшін ұлттық тілдегі қарым-қатынас мәдениеті бойынша «Іскерлік тіл мәдениеті» міндетті арнайы бейнекурстарын әзірлеу, жүйелі түрде жетілдіру және енгізу;

*3***.***Қазақтілді тұтынушылардың құқығының сақталуын қамтамасыз ету үшін ҚР БҒМ Тіл саясаты комитеті:*

* жарнама, тауар сипаттамасы, затбелгі, нұсқаулық, хабарландыру мәтінін қазақ тілінде сауатсыз берген кәсіпкерлерге шара қолдану бойынша заң жобасын ұсыну.

*ҚР Сауда және Интеграция министрлігінің Тұтынушылардың құқықтарын қорғау комитеті:*

* «Тұтынушылардың құқықтарын қорғау туралы» заңына «мемлекеттік тіл», «орфографиялық норма» ұғымдарына қатысты өзгерістер мен толықтырулар енгізуді ұйымдастыру; «Сауда қызметін реттеу туралы» заңына «мемлекеттік тіл», «орфографиялық норма» ұғымдарына қатысты өзгерістер мен толықтырулар енгізуді ұйымдастыру; экономикалық қатынасқа түсу барысында тілдік дискриминацияға ұшыраған азаматтардың арыз-шағымдарын қарастыратын және оларға жауап беретін механизм ұсыну.
1. *Қазақтілді кәсіпкерлердің құқығының сақталуын қамтамасыз ету үшін ҚР Қаржы министрлігінің Мемлекеттік кірістер комитеті:*
* комитеттің барлық ақпарат беру орталықтары қазақ тілді операторлармен толық қамтылуын ұйымдастыру**;** комитет сайтындағы қазақ тіліндегі ақпараттың дұрыстығы мен сауаттылығын қамтамасыз ету;қаржы-экономикалық қатынастарға түсу барысында қолданылатын құжаттардың (мыс: салық төлеу, бухгалтерлік есеп құжаттары) міндетті түрде қазақ тілдегі нұсқасының болуын және оның мәтінінің сауатты болуын қамтамасыз ету.

*ҚР Ұлттық экономика министрлігі:*

- Қазақстан аумағында бизнес жүргізу, оны заңгерлік сүйемелдеу, қаржы сауаттылығы және басқа да мәселелер бойынша білімдер жүйесін қалыптастыруға және ұдайы жетілдіріп отыруға ұсыныстар беру.

1. *Қазақ тіліндегі экономикалық терминдерді активтендіру, олардың қолданыс аясын кеңейту үшін ҚР Білім және ғылым министрлігі Ғылым комитетінің Экономика институты:*

- ҚР БҒМ ҒК А.Байтұрсынұлы атындағы Тіл білімі институтымен бірлесіп бағдарламалы-нысаналы қаржыландыру аясында лингвоэкономикаға қатысты ғылыми жоба дайындап, ҚР БҒМ Ғылым комитетіне ұсыну; экономика және қаржы саласы бойынша ғылыми және көпшілікке арналған танымдық ақпаратты тарату шараларын көбейту.

*ҚР Білім және ғылым министрлігі Ғылым комитетінің А.Байтұрсынұлы атындағы Тіл білімі институты:*

- экономикалық және бизнес терминдерінің түрлі форматтағы сөздіктерін шығару; «Қазақ тілінің ұлттық корпусын» әзірлеу барысында қазақтілді экономикалық терминологияның қамтылуын қадағалау, жүйелі түрде жетілдіру және толықтыру; терминологиялық біркелкілікті ІТ-қосымша, әлеуметтік желілер, ішкі портал мен Қазақ тілінің ұлттық корпусы арқылы қамтамасыз ету; ұлттық тілдегі экономикалық мәдениеттің дамуына қатысты зерттеулерді «Тіл және қоғам» тілтанымдық алаңы аясында жалғастырып, БАҚ-ы арқылы қоғамға, ресми хат, тұжырымдамалар арқылы Үкімет өкілдеріне, министрліктерге, атқарушы жергілікті органдарға ұтымды шешімдер ұсынып отыру.

**Әдебиеттер**

1. <https://www.ethnologue.com/guides/how-many-languages>
2. А. Б. Пиязбаева, С.Қ. Құлманов Қазақстандағы қазіргі тілдік жағдаят: әлеуметтік лингвистикалық талдау // Қазақстан педагогикалық ғылымдар академиясының Хабаршысы №4 (2019) – 79-89 бб.
3. Қазақ тілі бизнес тіліне айналды // qazaqpyn.kz <https://mq.kz/1031/qazaq-tili-biznes-tiline-ajnalady/>
4. «Атамекен» қазақ тілді бизнес-мәдениетті қалыптастыруды неліктен қолға алды? // «Атамекен» Қазақстан Республикасының Ұлттық кәсіпкерлер палатасы Бизнестің сенімді серіктесі <https://atameken.kz/kk/news/29694-dlya-chego-atameken-sozdaet-kazahoyazychnuyubiznes-kul-turu>

**ЭКОНОМИКАЛЫҚ САНА, ЭКОНОМИКАЛЫҚ ОЙЛАУ, ЭКОНОМИКАЛЫҚ ӘРЕКЕТ –ЭКОНОМИКАЛЫҚ ШЕШІМДЕРДІ ҚАБЫЛДАУ**

 **Түйіндеме:**

**Зерттеудің мақсаты** экономикалық сана мен экономикалық ойлаудың байланысын анықтау, экономикалық ойлауға әсер ету арқылы экономикалық әрекетті басқару жолдары мен әдістерін көрсету.

*Экономикалық сана* – қоғамдық сананың жүйелі құрамдас бөлігі, әлеуметтік тұрғыдан қалыптасқан адамның экономикалық қатынастарының психикалық көрінісінің жоғары деңгейі. *Экономикалық әрекет* – экономикалық ынтадан туындаған мінез-құлық немесе экономикалық қызметтің сыртқы көрінісі. Қоғамдық сананың ішкі жүйесіне психологтар мен әлеуметтанушылар жете көңіл аударған жоқ, тіпті сана құрылымын талдаған кезде де оған тоқталып жатқандар жоқтың қасы болды. Осының салдарынан қоғамдық сананың түрлері, оның ішінде экономикалық сана тақырыбында тіл білімінде, гуманитарлық салаларда теориялық дефицит пайда болды. Осы жағдайды ескере отырып, бүгінгі күні біз, пайда болған дефициттің орнын толтыруымыз қажет. Оның өзіндік бірнеше себебі бар: біріншіден, тарихи үдерістегі экономикалық қызметтің қарқыны мен сипатының өзгеруі экономикалық сананың өзгеруіне, жаңа тәуелсіз сананың қалыптасуына әкеледі. Екіншіден, қоғамдық сананың ішкі элементі бола тұрып, экономикалық сана оның құрылымына әсер ете алады. Ол – тарихи, саяси, құқықтық, діни санаға, тіпті эстетикалық санаға әсер етеді және жымдасып байланысады. Үшіншіден, экономикалық сана халықтың, жекелеген топтардың, ұлттардың, олардың өкілдерінің экономикалық әрекетінен, мінез-құлқынан көрінеді, өзгереді, дамиды, өседі.

**Ғылыми жаңалығы:** соңғы жиырма жылдықта отандық зерттеушілердің назарынан тыс қалып қойған экономикалық сана проблематикасы қазіргі таңда, әлемдік экономика қарқындап дамыған заманда өте өзекті мәселелердің біріне айналып отыр. Оның басты себебі: экономика жәй ғана ғылым, тұрмыс-тіршілік саласы ғана емес, ол – бүгінгі таңда кез келген қазақстандықты толғандыратын ең маңызды салалардың біріне айналып үлгерді. Қазіргі экономикалық сананың қалыптасуы мен дамуын, оның құрылымын, заңдылықтарын терең түсінбей жатып, еліміздің экономикалық жағдайын түзету, дамыту жөнінде макроэкономикалық тұжырымдама әзірлеу, қазіргі экономикалық саясатты әлемдік тәжірибеге сүйене отырып жаңғырту мүмкін емес. Экономикалық сана әрбіріміздің күнделікті тұрмыс-тіршілігімізде белгілі бір дәрежеде көрініс табады, ол барлығымызға да тән. Біздің әрбіріміз өндіруші, тұтынушы, ұйымдастырушы, сатушы, жалдаушымыз, яғни бәріміз де шаруашылық жүргізуші сібъектілер болып табыламыз. Сондықтан адам экономикалық санадан тыс өмір сүре алмайды. Біздің зерттеуіміздің ғылыми жаңалығы да осында, зерттеуде оқырман экономикалық сана деген не, оның құрылымы, заңдылықтары қандай, экономикалық ойлау мен экономикалық әрекет дегеніміз не, олардың экономикалық шешім қабылдауға қандай әсері бар сынды сұрақтарға жауап ала алады. Сонымен қатар мақаланы оқу барысында оқырман отандық ғылымда бұрын-соңды зерттеуге алынбаған экономикалық сана мен экономикалық ойлаудың байланысын анықтаудың онтологиялық, гносиологиялық, социологиялық тәсілдерімен танысады.

**Зерттеудің нәтижесінде:** экономикалық сана, экономикалық ойлау, экономикалық әрекет, экономикалық білім ұғымдарына түсінік берілді. Олардың құрылымы мен байланыстары, экономикалық шешім қабылдауға әсері анықталды.

**Түйін сөздер:** экономикалық сана, қоғамдық сана, экономикалық ойлау, экономикалық әрекет,экономикалық қызмет, экономикалық шешімдер.

**Кіріспе**

***Қоғамдық сана және оның формалары.*** Қоғамдық сана қоғамның рухани өмірінің, адам ойында шындықтың бейнеленуінің барлық түрлерін қамтитын философиялық категория [1], қоғамдық сана ұғымы ХІХ ғасырдың соңында этнопсихологтардың зерттеулерінен және гегельдік философиядан бастау алды. И. Гарднер, Г. Шпет зерттеулерінен кейін әлеуметтану ғылымында алғаш рет *«қоғамдық сана»* ұғымы қалыптасты [2]. 1893 жылы этнопсихолог ғалым Э. Дюргкейм *"De la division du travail social"* атты зерттеуінде: *«Қоғамдық сана – бұл белгілі бір қоғам мүшелерінің ортақ наным-сенімдері мен сезімдерінің жиынтығынан туындайтын бірдей түсініктердің жүйесі. Қоғамдық сана – бұл дара тұлғалардың әсіре жоғары түсініктердің ғана жиынтығы емес, қоғамдық санада әртүрлі білім аясында танылған түсініктердің көрінісі бірегейлікке айнала алады. Сондықтан қоғамдық сананың қалыптасуының архаикалық кезеңдері болады»*,-деп жазады [3]. Демек, қоғамдық сана– бұл көпшіліктің рухани құралына айналған сана. Ол әртүрлі әлеуметтік [қауымдастықтардың](https://kk.wikipedia.org/wiki/%D2%9A%D0%B0%D1%83%D1%8B%D0%BC%D0%B4%D0%B0%D1%81%D1%82%D1%8B%D2%9B) өмір сүру процесінде пайда болатын [адамдардың](https://kk.wikipedia.org/wiki/%D0%90%D0%B4%D0%B0%D0%BC) әлемге және өздеріне деген қатынастарының рухани тәсілдерінің жүйесі, қоғамның өзінің қоғамдық болмысын және қоршаған ортаны түйсінуінің (осознание) нәтижесінде пайда болатын қоғамдағы әр түрлі пікірлердің, теориялардың, идеялардың, діни сенімдердің жиынтығы.

Жалпы сана екі түрлі формада: *рефлексиялық түрде* және *белсенді шығармашылық қабілет* түрінде көрініс табады. Сана мидың айналадағы объективтік шындықты бейнелеуінен туады, яғни оған адам өмірінде кездесетін басты психологиялық үдерістер: [таным](https://kk.wikipedia.org/wiki/%D0%A2%D0%B0%D0%BD%D1%8B%D0%BC) үдерістері — түйсік, қабылдау, [зейін](https://kk.wikipedia.org/wiki/%D0%97%D0%B5%D0%B9%D1%96%D0%BD), [елес](https://kk.wikipedia.org/wiki/%D0%95%D0%BB%D0%B5%D1%81), ес, қиял, ойлау мен сөйлеу; эмоциялық үдерістер – адамның көңіл-күйі түрлі сезімдері; ерік үдерістері — алға қойған мақсаттарына ұмтылысы, талпынысы және соған байланысты әрекет жасауы жатады [4]. Әлеуметтану ғылымында *қоғамдық сананың бірнеше түрлері* (элементтері) бар. *Қоғамдық сананың түрлері деп* – адам санасында оъективті әлем мен әлеуметтік болмыстың көрініс беруінің түрлі формалары түсініледі. Қоғамдық сананың ядросы келесі элементтерден тұрады:

Сурет-1. Қоғамдық сананың элементтері

Қоғамдық сананың ядросындағы осы дүниеліктер сақталып, өзгермей тұрса, онда сол ұлт, қоғам өміршең болады [5]. Демек, қоғамдық сана қоғамдық қатынастардың белгілі бір даму деңгейін көрсетеді. Ал, қоғамдық қатынастардың дамуы дегеніміз не? Бұл қоғам өмірін ұйымдастырып, реттейтін экономикалық, саяси және құқықтық институттардың дамуы. Кең мағынасында ол – әлеуметтік топтар мен қауымдастықтардың «ұжымдық» санасы, тар мағынасында – әлеуметтік топ өкілдерінің, жеке тұлғалардың «жеке» санасы. Енді қоғамдық сананың ерекше формасы ол – ***экономикалық сана***. Экономикалық санада қоғам өмірінің түрлі экономикалық құбылыстарға қатынасын білдіретін экономикалық білімдердің, әлеуметтік-экономикалық қызметтердің, әлеуметтік қажеттіліктердің т.б. жиынтығы шоғырланады. Біз, өзіміздің зерттеуімізде экономикалық сананың құрылымын, экономикалық шешімдерді қабылдауда экономикалық ойлау мен экономикалық әрекеттің әсері мен өзара байланысын айтамыз және экономикалық сана ұғымына түсініктеме береміз.

**Зерттеудің өзектілігі:** экономикалық сана мәселесінің өзектілігі – оның кеңестік кезеңде, посткеңестік кезеңде және қазіргі заманғы отандық тарихта бірен-саран зерттеулерді есепке алмағанда, гуманитарлық ғылымдарда мүлдем назарға алынбай, зерттеу нысанына алынбай қалғандығы болып отыр. Қазіргі жаһаният заманында біздің қоғамымызда орын алып жатқан әлеуметтік-экономикалық үдерістердің жағдайында экономикалық сана, және онымен тығыз байланысты экономикалық ойлау, экономикалық әрекет мәселесі, сонымен қатар тұлғаның экономикалық мәдениеті өте маңызды мәселелердің қатарына жатады. Тәрбие мен білім беру процесінде пайда болатын қазіргі заманғы экономикалық сананың қалыптасуы мен дамуы, оның адам мен қоғамның экономикалық, әлеуметтік және рухани өмірін жетілдірудегі рөлі гуманистік және рухани-құндылығы тұрғысынан ғылыми, жүйеленген түрде жан-жақты талдануы қажет. Біздің ойымызша, оқырманға ұсынып отырған зерттеуіміз осы жағынан келгенде, сәтті жасалған талпыныс деп есептейміз. Аталған зерттеуді қазақстандық ғылыми кеңістікте бірден-бір жаңа зерттеу ретінде бағалауға болады.

**Зерттеудің міндеттері:** осы зерттеуімізде біз, алға екі түрлі міндетке жетуді қойдық. Біріншісі – әлемде және біздің елімізде болып жатқан экономикалық процестерге адамның экономикалық санасының призмасы арқылы қарау; екіншісі – адамның экономикалық өмірінің тәуелсіз феномені ретінде экономикалық сананың жалпы көрінісін беру, оның табиғаты мен диалектикасын көрсету.

**Зерттеудің әдістері:** сипаттау және анализ жасау әдістері.

**Зерттеудің теориялық базасы:** ұсынылып отырған ғылыми мақаланың теориялық базасын әлемдік экономикалық даму контекстіндегі қазіргі заманғы экономиканың даму ерекшеліктеріне философиялық түсінік беру идеясын қисынды жалғастырушылардың: атап айтқанда, «Экономи­ческая диалектика человека: История. Теория. Методология» (1994), К.П. Стожконың «Экономический гуманизм в России» (1995); К.П. Стожконың «Прин­ципы экономического гуманизма» (1996); Н. В. Каменских пен К.П. Стожконың «Русское хозяйство: (1999); А.П. Ветошкин мен К.П. Стожконың «Философия экономики» (2001) т.б. енбектері құрайды.

**Зерттеудің практикалық маңызы:** алынған нәтижелер мен қорытындылар экономикалық сана мәселелері бойынша ғылыми білімді тереңдетуге және кеңейтуге ықпал ететіндігінде, сондай-ақ «экономикалық социология», «экономикалық психология», «лингвоэкономика» ғылым салаларын оқытуда пайдаланылуы мүмкін. Зерттеу нәтижесінің әлеуетті тұтынушылары – лингвистер, әлеуметтанушылар, психологтар, экономикалық саясат саласындағы ғалымдар мен мамандар, саясаттанушылар, магистранттар, докторанттар, студенттер, сонымен қатар журналистер. Зерттеу нәтижелерінің әлеуетті тұтынушыларының кең аясына байланысты алынған нәтижелердің ғылымға әсері жоғары әлеуметтік және экономикалық әсерге ие болады деп күтіледі.

**Негізгі бөлім**

***Экономикалық сана.*** Адам баласы дүниеге келген сәтінен бастап, өмірінің соңына дейін шаруашылық, экономикалық қатынастардың субъектісі болып табылады. Адам өз әрекеттерін ынталандыра отырып, саналы өмір сүреді. Сананың арқасында ол болашаққа жоспар құрады, уақытты тиімді пайдаланады, өмірін реттейді. Экономикалық білімін күшейту, әлеуметтік-экономикалық қызметтерді пайдалану, әлеуметтік қажеттіліктерді өтеу арқылы қоғамның мүшесі болу, өз тауашасын табу кез келген ақыл иесі адамға тән экономикалық сананың функциясы. ***Экономикалық сана*** – қоғамдық сананың ерекше формасы. Ол ең алдымен экономикалық шындықты тікелей көрсететін және белгілі бір тарихи сәтте қоғамның экономикалық өмірінің әртүрлі құбылыстарына қатысын білдіретін экономикалық қатынастардың, экономикалық теориялар мен білімдердің, әлеуметтік қажеттіліктердің, идеялардың, шаруашылық жүргізуші субъектілердің көзқарастарының жиынтығынан тұрады. Ол белгілі бір тарихи жағдайларға байланысты әлеуметтік тәртіпті, экономиканы, өнеркәсіп экономикасын, ауыл шаруашылығы экономикасын, экономикалық-математикалық модельдерді, экономикалық саясатты, экономикалық еркіндікті, экономикалық дағдарыстарды, экономикалық плюрализмді және т.б. сияқты әлеуметтік құбылыстарды түсіну қажеттілігінің негізінде пайда болды [6]. Ол мемлекеттік органдардың экономикалық саясатында көрініс табады, бүкіл қоғамдық өмірді экономикалық ұйымдастыру қағидаттарында көрінеді, шаруашылық жүргізуші субъектілердің қызметінде жүзеге асады. Осылайша, экономикалық сана әлеуметтік қатынастарға, экономикалық механизмге органикалық түрде кіріккен, алмасу, бөлу және тұтыну формаларымен байланысты, экономикалық шындықтың үдерістері мен құбылыстарының жиынтығын бейнелейді. Экономикалық сананы қалыптастырудың маңызы неде? *Біріншіден,* экономикалық сананың экономикалық қатынастармен шарттасу сипатын және оларды практикалық іске асыру формаларын түсіну және сапалық-сандық талдау үшін маңызды; *екіншіден*, оның экономикалық практикадағы орны; *үшіншіден*, оның трансформациялық қызметтегі рөлі маңызды. Экономикалық сана нақты тарихи жағдайлардың әсерінен қалыптасады және болып жатқан әлеуметтік-экономикалық өзгерістерді түсінудің объективті қажеттілігімен анықталады. Экономикалық сананың екі: *эмпирикалық* және *теориялық* деңгейлері ажыратылады. Эмпирикалық немесе тұрмыстық деңгейі – қарапайым экономикалық білім, дүниетаным, өмірлік тәжірибе ретінде күнделікті өмірде көрінеді. Ал, теориялық деңгейі – ғылыми білім арқылы экономикалық заңдарда, категорияларды, идеяларда көрініс табады. Ол экономика ғылымымен тығыз байланыста болады. Экономикалық сананың осы екі деңгейі де бір-бірімен байланысты және олардың өзара әрекеттесуінен түрлі экономикалық көзқарастар мен бағдарлар туады.

Экономикалық сананың құрылымындағы тағы бір маңызды элементтердің бірі – *экономикалық білім*. Бұл элементтің негізінде практикалық әрекет жүзеге асады. *Экономикалық білім* дегеніміз – бұл қандайда бір өнімдерді өндіру, айырбастау, бөлу және тұтыну туралы, қоғамның тұрақты дамуына ықпал ететін экономикалық жолдар, әдістер, формалар, идеялар туралы түсінік. Осылардың барлығы да жеке тұлғаның экономикалық санасының маңызды құрамдас бөлігі болып табылады. Экономикалық білім арқылы қоршаған ортадағы, тіпті әлемдегі экономикалық қатынастар, қоғамның экономикалық өмірінің даму заңдылықтары туралы түсінік қалыптасады. Терең экономикалық білімнің негізінде экономикалық ойлау мен экономикалық тұрғыдан сауатты, моральдық тұрғыдан негізделген әрекет жүзеге асады, қазіргі қарыштап дамыған заманда тұлғаның маңызды экономикалық дағдылары мен қасиеттері дамиды. Осылайша, экономикалық сананың когнитивтік компонентінің тиімділігі байқалады. Ғылыми әдебиеттерде экономикалық сананың бұл компоненті көбінесе экономикалық ойлау аспектісінде қарастырылады. Жалпы экономикалық сана екі негізгі компоненттен тұрады: *аффективті және когнитивтік*. Экономикалық сананың *аффективті компоненті* оның әлеуметтік-психологиялық қалпын білдіреді, яғни ол жеке тұлғаның экономикалық мәдениетінде саналы және бейсаналы түрде әсер ететін идеялардан, эмоциялардан, түрлі стереотиптерден, көзқарастардан құралады. Экономикалық сананың бұл компоненті көп жылдар бойы зерттеушілердің назарына ілікпеді. Қазіргі кезде аффективтілік жаңа ғылыми зерттеу бағыты – экономикалық психология ғылымының зерттеу нысанына айналып отыр. Ал, оның *когнитивті компоненті* жоғарыда аталғандай экономика саласы бойынша білімдерді рационалды түрде пайдалануға, түсінуге және қауіптер мен қатерлерге алдын ала болжам жасауға дағдыландырады.

***Экономикалық сананың құрылымы.*** Сана – субъектінің психикасында түрлі қалыпта өмір сүретін, элементтері бір-бірімен табиғи заңдылықта жымдасып байланысқан, құрылымданған объективті шындықты білдіретін біртұтас жүйе болғандықтан, тұтас құрылымға ие, онда ең алдымен адамның қоршаған ортамен байланысты дүниеліктері, сезімдері, түйсінуі, қабылдауы, ойы, ұғымдары т.б. анық көрініс табады. Сананың тағы бір ең маңызды компоненттерінің бірі – өзін-өзі тану қабілеті, яғни өзінің ішкі дүниесі мен сыртқы дүниені ажырата алуы. Санада көрініс тапқан дүниеліктер, бейнелер субъектінің психикасында қандайда бір сезімдердің тууына әкеледі. Олардың арасында мотивтер, мақсаттар, іс-әрекетті жүзеге асыруға жұмсалатын ерік пен жігер, шыдамдылық маңызды орын алады. Осылардың негізінде ерікті, логикалық қабілеті дамыған, құндылықтары категорияланған, әлеуметтенген тұлғаның мінез-құлқы мен әрекеті қалыптасады. Экономика сынды саладағы қызметте субъектінің белсенділігі біріншіден, қызмет алмасу шарттары, қызмет шығындары, айырбастау нәтижесі және осы шарттардағы шығындар мен нәтижелердің қатынасы туралы идеялармен реттеледі. Екіншіден, субъектінің қызметіне экономикалық қызметтегі психологиялық қатынастар әсер етеді, олар субъектілердің әлеуметтік-экономикалық жағдайлары мен бір-бірімен саналы, эмоционалды қаныққан және субъективті-бағалау қатынастарының жиынтығы ретінде анықталады [7]. Осылайша, субъектінің санасының құрылымында экономикалық сананы құрайтын тиімді және эмоционалды компоненттер ерекшеленеді. Ресей ғалымы А.Л. Журавлев экономикалық сананы жеке немесе топтық сананың формасы ретінде анықтайды. Ол экономикалық сананың басты феномендері ретінде мыналарды көрсетеді [8]:

- нақты және оңды экономикалық нысандар туралы әлеуметтік түсініктер мен ұғымдар;

- экономикалық объектілерге деген қатынас, сондай-ақ олар туралы пікірлер мен пайымдар, бағалау;

- экономикалық объектілерге байланысты қалыптасқан әлеуметтік көзқарастар, стереотиптер мен наным-сенімдер, алаңдаушылық;

- экономикалық объектілермен байланысты саналы эмоциялар, сезімдер және жалпы тәжірибелер;

- экономикалық объектілермен байланысты әлеуметтік болжамдар, нәтижелер, қауіптер;

- экономикалық және психологиялық құбылыстарды әлеуметтік категориялау және түсіндіру және т. б.

Экономикалық сана элементтерін ажыратудың тағы бір принципін О.С.Дейнека ұсынды [9]:

|  |
| --- |
| **Экономикалық сананың элементтері**  |
| Объективті экономикалық шындықты көрсету функциясын жүзеге асырады | реттеу функциясын атқарады, өзін қоршаған ортаның және өзінің материалдық жағдайын өзгертуге қатысады  |
| Экономикалық нормалар, мүдделер | Экономикалық ойлау |
| Экономикалық мотивтер | Экономикалық таным |
| Экономика саласындағы сезімдер мен эмоциялар | Экономикалық қызметтегі сезімдер мен қабылдау |

Кесте – 1. Экономикалық сана элементтері

№ 1-ші кестенің оң жақ бағанында көрсетілген компоненттер объективті экономикалық шындықты көрсету функциясын орындайды және өмірдің экономикалық саласының моделін құруға қатысады. Ал, сол жақ бағанда орналасқан компоненттер реттеу функциясын орындайды, дүниенің материалдық жағдайын және жеке өзінің экономикалық жағдайын өзгертуге қатысады. Бұлардың екі жағы да бір-бірімен тығыз, ажырамас байланыста болады.

Экономикалық сана қоғамдық сананың басқа формаларына лабиалды: ол өзінің бойына саяси (идеологиялық), философиялық, құқықтық және кез-келген басқа да формалардың сипатын сіңіреді, дейтұрғанмен олармен теңеспейді, өзінің сапалық анықтылығын, рефлексия объектісі мен саналы субъектінің ерекшелігін сақтайды. Осыған қарағанда, экономикалық сананың өзге де модификациялары болуы әбден мүмкін деген болжам туындайды. Біздің пайымдауымызша, экономикалық сананы пассив (нақты рефлексивті) және актив (креативті, шығармашылық) түрге бөлуге әбден болады.

Пассивті сана аясында адамның экономикадағы орны мен рөлі аса маңызды емес, онда субъектінің нақты экономикалық объектіге қатынасы жеке тұлғасының қатынасынан емес, санадағы сыртқы элементтер: дәстүрлер, идеялар, теориялар арқылы көрінеді. Актив санада рефлексия сыртқы факторлардың негізінде емес, тікелей субъект объкт экономикалық процестер арқылы жүзеге асады, яғни актив экономикалық сана «тірі мидың» қызметі. Актив сана болмаса, білім мақсатты жұмсалмайды. Мәселен, XXI ғасырдағы қазіргі экономикалық дағдарыс жағдайында Қазақстанда актив сана емес, пассив экономикалық сана қалыптасқан. Себебі, экономикалық сана танымның ерекше түрі – экономикалық ойлаумен тығыз байланыста. Экономикалық ойлаудың белсенділігі бірқатар маңызды критерийлерге байланысты құрылады. Олар: ойлау мәдениеті; ойлау әдіснамасы; ойлаудың эмпирикалық негізі.